Қорачиқ > Дунё хабарлари > Бағдодий ўлдирилди\nТрамп Бағдодий бир тонелда эгнидаги бомбали нимчани портлатиб, уч нафар фарзанди билан бирга ҳалок бўлганини маълум қилди.\nАҚШпрезиденти Трамп Суриянинг Идлиб шаҳрида ўтказилган операцияда ИШИД бошчиси Абубакир Бағдодийнинг ўлдирилганини маълум қилди. Америка ҳарбий кучларининг 2 соатга яқин давом этган операциясини 46 дақиқа баён қилган Трамп Бағдодий таъқиб чоғида эгнидаги бомбани портлатганини айтди.\nАбубакир ал-Бағдодий 1971 йили Ироқнинг Самарра шаҳрида туғилган. Ироқ уруши вақтида Ал-Қоидада ИШИДнинг пойдеворини қўйди. Сурияда гражданлар уруши бошлангач, бу ерга келиб ўзини халифа деб эълон қилди. Бу ҳолат бутун дунё мусулмонлари тарафидан норозилик билан қарши олинди.\nКалласи учун 25 миллион доллар тикилган террорист Бағдодийнинг ўлими ҳақида аввал ҳам кўп бора хабарлар чиққанди. У “дунёнинг энг кўп қидирилаётган террористлар” рўйхатида эди.


Ўзбекистон Президенти сиёсий партиялар раҳбарлари билан фикр (...)\nЎзбекистон Президенти сиёсий партиялар раҳбарлари билан фикр алмашилди\nЎзбекистон Республикаси Президенти Шавкат Мирзиёев бугун мамлакатимиздаги сиёсий партиялар раҳбарлари билан учрашди, деб хабар қилмоқда “Дунё” АА мухбири.\nДавлатимиз раҳбари матбуот хизмати маълум қилишича, очиқ мулоқот чоғида партияларнинг жамиятимиз сиёсий-ижтимоий ҳаётидаги ўрни ва ролини ошириш масалалари, бугунги кунда улар олдида турган асосий вазифалар ҳақида атрофлича фикр алмашилди.\nДавлат ва жамият ҳаётига доир кенг кўламли ислоҳотларни амалга оширишда, халқимиз ҳуқуқ ва манфаатларини ҳимоя қилишда сиёсий партияларнинг ўрни катталиги таъкидланди.\nМамлакатимизда ҳудудларни комплекс ривожлантириш, аҳоли фаровонлигини ошириш, камбағалликни қисқартиришга алоҳида эътибор қаратилмоқда. Иқтисодий-ижтимоий соҳаларни қамраб олган кўплаб дастурлар амалга оширилмоқда. Тадбиркорликни ривожлантириш, аҳолини иш билан таъминлаш устувор вазифа этиб белгиланган. Бу борадаги ишларнинг ижросини назорат қилиш Олий Мажлис палаталари ва маҳаллий кенгашларга улкан масъулият юклайди.\nУчрашувда ижтимоий соҳалар, айниқса, таълим ва соғлиқни сақлаш тизимини ривожлантириш масалаларига алоҳида тўхталиб ўтилди. Сиёсий партиялар ўз депутатлари орқали жойлардаги ижтимоий-иқтисодий муаммоларни ўрганиши, уларнинг ечими бўйича таклифлар бериши, айниқса, таъсирчан Парламент ва жамоатчилик назоратини олиб бориши муҳимлиги қайд этилди.\nПартиялар ўз электорати, айниқса, ёшлар, хотин-қизлар ва нуронийлар билан ишлаш, уларнинг ҳаётий муҳим манфаатларини таъминлашга кўмаклашиши зарурлиги ҳақида якдил фикр билдирилди.\nҲар бир партия ўз дастурий мақсадларини Парламентга фаол олиб чиқиши, ўз фракциялари орқали қонунчилик ташаббусларини илгари суриши ва қонунлар ижросини таъминлашни назоратига олиши зарурлиги ҳақида фикр алмашилди.\nМулоқот жараёнида сиёсий партиялар фаолияти бугунги замон талабларидан келиб чиққан ҳолда, чуқур таҳлил қилиниб, уларнинг ишини такомиллаштириш ва самарасини ошириш бўйича фикр-мулоҳазалар, амалий таклифлар билдирилди.\nУчрашувда Тадбиркорлар ва ишбилармонлар ҳаракати –Ўзбекистон либерал-демократик партияси, “Миллий тикланиш” демократик партияси, Халқ демократик партияси, “Адолат” социал-демократик партияси ҳамда Экологик партия, Олий Мажлис Сенати ва Қонунчилик палатаси раҳбарлари иштирок этди.


Абдулҳамид Чўлпон. Ризо Тавфиқбек (1924)\nРизо Тавфиқбекни танимағон қайси турк қавми бор? Жаҳон урушидан бурун турк матбуотини таъқиб қилғонлар, унинг тўғрисида жуда кўп нарсаларга йўлиқарлар эди.\nУнинг ошиқ тарзида ҳижо вазнида ёзғон тасаввуф ҳидли шеърлари баъзи бир танқидлари, фалсафий асарлари унинг ўзини ҳар ерда, ҳар кимга яхши танитқон эди. Жаҳон урушидан бери яна кўб нарсаси чиққондур. Лекин, биз, машҳур шоир Абдулҳақ Ҳамид тўғрисида ёзилғон «Ҳамиднома» отлиқ танқид китоби билан, сўни замон содда адабиётчиларининг 8 китобдан иборат шеър; мажмуаларида қисқа-қисқа, лекин маънолик бир-икки шеърларидан бошқа нарсасини кўра олмадиқ.\n50—60 жилдлик (ёки жузлик) «Қомус фалсафа» ёзғон эмиш деган ривоятлар эшитилди, у тўғрисида ҳам аниқ бир хабарга йўлуқмадиқ.\nШундай қилиб, Туркияда бу киши кўб катта ҳурмат қозонғон эди. Адабиёт оламида унинг эътибори жуда зўр эди. Бир вақтлар, бир иш тўғрисида қамоққа олиниб, қамоқхонадан сўроқхонага келтурилар чоқда аҳолининг қўллари устида кўтарилиб келтурилган; қамоқхонадаги ҳужраси бир зиёфат дастурхонига айланган. Сўзнинг қисқаси, жаҳон урушининг сўнггигача унинг шуҳрати, ҳурмати ва эътибори катта эди.\nИнқилоб — ғоят кучлик бир омил экан. Қандай зўр шуҳратлар ерларда судралмади?\nБечора Ризо Тавфиқ ҳам шундай шуҳратларнинг бири бўлди.\nТуркиянинг янги шоирларидан энг кучлиги бўлғон Яҳё Камолбек билан Истанбул дорилфунунининг форс (эрон) адабиёти мударриси Ҳусайн Донишбек орасида миллият жанжали бошланиб кетгандан сўнг, Эрон миллиятпарвари бўлғон Ҳусайн Дониш тарафидан Ризо Тавфиқ ҳам турк миллиятпарвари бўлғон Яҳё Қамолга қарши чиқди. Даъвосини исбот қилиш учун, бу муқтадир файласуф машҳур Фузулий Бағдодий тўғрисида дорилфунун саҳнида бир лексия ўқуб, Фузулийни турк эмас, эронли (форс) қилиб чиқарди.\nФузулийнинг асарларини Эроннинг машҳур бир шоиридан олғонлиғини даъво қилди. Мана шу кундан тортиб Ризо Тавфиқнинг шуҳратда, ҳурматда пастлаши бошланади.\nЖаҳон уруши тугагандан кейин Франсиянинг Севр шаҳрида мағлуб Туркия учун бир муоҳада ҳозирландиким, у муоҳадани Туркия матбуоти «Турк мнллати учун ўлум муоҳадаси» деб, жуда тўғри айтган эди. Шул хўрлағучи муоҳадаги имзо қилатурғон бадбахтлар Туркияда тезгина топилмади. Ҳар ким, шу разил вазифани бўйнига олмоқдан бош тортар эди. Шу вақтда ўша кунларнинг аъён-аъзоси бўлғон Ризо Тавфиқ майдонга отилиб чиқди ва индамасдан бориб муоҳадага қўл қўйиб келди. Шу ҳодисани франсузларнинг бир газети жуда кулги қилиб ёзғон эди. Бу иш бечора файласуфнинг эътиборини тамом тушурди.\nИстанбулга Мустафо Қамолнинг ғолиб ўрдулари киргандан сўнг шу масалалар яна бир дафъа қўзғалиб, турк матбуотида файласуф ҳақида кўб қаттиғ нарсалар айтилиб ўтди. Бир вақтлар, дорилфунун талабалари уни мударрислигидан ҳайдадилар.\nЯқинда олинғон бир хабарга қарағонда, бу бечора файласуф дорилфунундан чиқкондан сўнг бўлса керак, Истанбулдаги Амриқо қўллежига (қуллиясига) кириб, талабаларнинг ғалваси орқасида ундан ҳам кетмакка мажбур бўлғон экан. Ундан чиққач Зунғулдоқ деган жойга бориб у ердаги бир қўллежда турк тили ва адабиёти дарсларини бера бошлагон экан у қўллежнинг талабалари ҳам уни ҳайдашга уруна бошлағонлар.\nШундай қилиб, Туркиянинг адабиёт ва илм олмидаги энг катта бир кишиси, замоннинг қизиғон қонли ёшлари билан чиқиша олмасдан, кенг фикрини мия ҳуржунига солиб, саёқлик-дарбадарлик кўчасига кириб қолғон...\nРизо Тавфиқбек — «Фарғона», 1924 й. 10 март.\n«Жаҳон урушидан бурун...» — 1914 йилдан илгари Туркистонда турк матбуоти анча кенг тарқалган. Жаҳон уруши вақтида Туркия Россияга душман лагерида бўлгани боис бу нарса анча чекланган.\n«Ошиқ тарзида ва ҳижо вазнида ёзғон» — «ошиқ» деб турк ва озарбойжон элида бахшиларни айтилади.\nҲижо вазни — бармоқ вазни демак.\nАбдулҳақ Ҳамид (1851—1937) — XIX аср охири ва XX аср бошларида жуда машҳур, бўлган турк адиби.\n«Қомус фалсафа» — фалсафа энциклопедияси назарда тутилаётган бўлса керак.


Армиямиз ўзгармоқда – Yoshlar ovozi\nЁшлар пресс-клубининг миллий армиямиз фаолиятига бағишланган навбатдаги сессияси бўлиб ўтди.\nЎзбекистон Республикаси Қуролли Кучлари ташкил этилганининг 26 йиллиги муносабати билан ўтказилган анжуманда Мудофаа ва Ички ишлар вазирликлари, Миллий хавфсизлик хизмати, Миллий гвардия вакиллари, ҳарбий таълим муассасалари ўқитувчи ва курсантлари, оммавий ахборот воситалари ходимлари иштирок этди.\nОчиқ мулоқотда мамлакатимизда мудофаа тизимининг ҳарбий-жанговар ҳолати, аскар ва офицерларнинг маънавий, руҳий тайёргарлигига қаратилаётган эътибор хусусида сўз юритилди.\nТаъкидланганидек, ўтган бир йил мобайнида Қуролли Кучлар бирлашмаларининг вазифа ва тузилмалари қайта кўриб чиқилди. Миллий гвардия шакллантирилиб, Мудофаа саноати бўйича давлат қўмитаси ташкил этилди. Соҳада етук ҳарбий кадрларни тайёрлаш, уларнинг билим ва кўникмаларини янада мустаҳкамлаш мақсадида Қуролли Кучлар академиясининг фаолияти тубдан ўзгартирилди.\nҲарбий хизматчиларнинг ижтимоий ҳимоясига ҳам эътибор янада кучайтирилди. Бугунги кунда улар замонавий уй-жой билан таъминланмоқда, фарзандларининг сифатли таълим олиши учун барча шароитлар яратиб берилган.\nТадбирда 2017 йил 14 ноябрда Ўзбекистон Республикаси Мудофаа вазирлиги билан Ўзбекистон ёшлар иттифоқи ўртасида имзоланган ўзаро англашув меморандуми ватанпарвар ёшларни тарбиялаш борасидаги ишларни янги босқичга олиб чиқишга хизмат қилиши қайд этилди.\nСессия давомида “Темурбеклар мактаби”га қабул жараёни, “Мард ўғлон” мукофоти ҳақида батафсил маълумот берилди.\nАнжуманда иштирокчилар ўзларини қизиқтирган саволларга атрофлича жавоб олди.\nЯнги лойиҳа: Ёшлар пресс-клуби. Дастлабки мавзу аниқ\nЁш чорвадорлар учун тажриба майдони\n← Ғаниматдир бу дамлар\nТашаббускор дегани шундай бўлсин! →


ЎзА - Ҳиндистонда карантинни бузганлар ўзига хос тарзда жазоланмоқда\nҲиндистонда карантинни бузганлар ўзига хос тарзда жазоланмоқда\nҲиндистоннинг Уттараханд штати полицияси коронавирус туфайли мамлакатда жорий қилинган карантин тартибини бузган 10 нафар хорижликни кечирим сўраб қоғозга 500 марта ёзишга мажбур қилди, деб хабар қилади Indian Express газетаси.\nҲиндистон ҳукумати коронавирус пандемияси шароитида 25 мартдан 14 апрелгача мамлакатда карантин эълон қилганди. Ҳукумат аҳолини сабабсиз кўчага чиқмасликка чақирмоқда. Мамлакатда жамоат транспортлари, жумладан, такси хизмати, метро ва темир йўллар ҳаракатига чеклов белгиланган. Шунингдек 14 апрелгача барча ички ва халқаро авиарейслар тўхтатилган.\n“Бу тартиббузарлар чет эл фуқаролари. Улар огоҳлантирилган ва ўзлари яшаб турган меҳмонхоналарда қолиш сўралган. Уларнинг ҳар бири қоғозга “Мен тартибларга амал қилмадим, кечирим сўрайман“, деб 500 марта ёзишга мажбур қилинди“, – деди маҳаллий полиция вакили.\nТартиббузар сайёҳлар АҚШ, Австралия, Мексика ва Исроилдан келишган экан.\nПолиция маълумотига кўра, мазкур округда турли мамлакатлардан келган 500 га яқин турист бор. Полиция барча меҳмонхоналарга меҳмонлар билан бирор бир кўнгилсизлик рўй бермаслиги учун уларни кузатиб туришни сўраган. Ушбу кўрсатмаларга амал қилмаган меҳмонхоналар судга тортилади, деди полиция маҳкамаси вакили.\nОхирги маълумотларга кўра, Ҳиндистонда коронавирусга чалиниш билан боғлиқ 9 минг 152 та ҳолат қайд этилган, 308 бемор вафот этган.


«Бемор билан контактдан кейин белгилар кузатилмаса, махсус дорилар қабул қилиш тавсия этилмайди» – штаб аъзоси – O'zbekiston Milliy paralimpiya qo'mitasi\n«Бемор билан контактдан кейин, коронавирус инфекциясининг белгилари кузатилмаган ҳолларда махсус дорилар қабул қилиш тавсия берилмайди. Ўтказилган клиник тадқиқотларга кўра COVID-19нинг профилактикаси учун самарали профилактик воситалар мавжуд эмас. Фақатгина ҳимояланиш чора–тадбирларига риоя этиш, иммунитетни табиий йўллар билан кўтариш ва мустаҳкамлаш тавсия берилади», – деди Наргиза Нуруллаева АОКАда бўлиб ўтган брифингда.\nАҳоли орасида COVID-19 мавжуд бўлганларни ўз вақтида аниқлай олмаслик (демак ёлғон манфий натижа), ўз вақтида даво кўрсатишни кечиктириши ва атрофдагиларга инфекцияни тарқалиш хавфини ошириши мумкин», – дея жавоб берди Наргиза Нуруллаева.\nКуз-қиш мавсумида вирус хавфи ошадими? – эксперт изоҳи


Қандай банкноталарни айирбошлаш шохобчаси қабул қилмайди | NORMA.UZ\nТижорат банкларида жисмоний шахслар билан валюта айирбошлаш операцияларини амалга ошириш тартиби тўғрисидаги низомга ўзгартиришлар киритилди (рўйхат рақами 3029-2, 6.08.2019 й.).\nБиринчидан, энди банк ва банк хизматлари офисида жойлашган валюта айирбошлаш шохобчасида иш ҳажмидан келиб чиқиб зарурият бўлганда ходимлар сони битта ходимгача камайтирилиши мумкин (стандарт – иккита ходим, таҳр.). У бир вақтнинг ўзида назоратчи ва кассир вазифасини бажаради. Бу банк раҳбарининг буйруғи билан расмийлаштирилади. Илгари эса, аксинча, қўшимча ходимларни жалб қилиш имконияти ҳақида сўз юритиларди.\nИккинчидан, фақат тақдим этилган чет эл валютасининг ҳақиқийлиги ва муомалага яроқлилиги техник воситалар ёрдамида текширилгандан сўнг валюта айирбошлаш операциялари амалга оширилиши қатъий баён этилган.\nУчинчидан, ҳақиқийлигига шубҳа туғилган нақд чет эл валютасини экспертиза қилиш учун воситачилик ҳақи ундириш тўғрисидаги талаб бекор қилинди.\nТўртинчидан, шикастланиш белгилари мавжуд бўлган банкноталар муомалага яроқли қонуний тўлов воситаси ҳисобланадиган белгилар аниқлаштирилди:\nШикастланиш белгиланган меъёрлардан ошган тақдирда (56-банд) ҳам банкнота муомалага яроқсиз деб ҳисобланади.\nҲужжат Қонун ҳужжатлари маълумотлари миллий базасида эълон қилинган ва 6.08.2019 йилдан кучга кирди.


Матбуот анжумани ўтказилди - nim.uz\n“Ўзстандарт” агенлиги ва тизим корхонаси Ўзбекистон миллий метрология институтининг мутасадди раҳбарлари иштирокида матбуот анжумани ташкил этилди.\nЎзбекистон миллий матбуот марказида ташкил этилган навбатдаги анжуман “Метрология: соф ўлчашлар тараққиёт кафолатидир” деб номланди. Бугунги кунда турмушда фойдаланиладиган ҳар қандай нарсанинг аниқ ўлчами, уларни ўлчайдиган асбоб–ускуналар мавжуд. Ўлчашларни тўғри амалга ошириш эса аниқ ҳисоб-китобларнинг муҳим таркибий қисми ҳисобланади. Ўлчашлар ҳақиқий қийматини аниқлаш учун ўлчаш воситасининг ўзи аниқ ва тўғри қийматларни кўрсатиши лозим. Бу борада Республикамизда метрология хизматларини кўрсатиш йилдан йилга ривожланиб бормоқда. Соҳада шунга яраша қонуний асослар ҳам амалиётга татбиқ этилмоқда.\nУшбу мавзулар доирасида бўлиб ўтган савол ва жавоблар давомида журналистлар кенг қамровли тушунчаларга эга бўлишди.


Ўзбекистондаги илк IT-мактаб қабул имтиҳонини ўтказмоқда - Terabayt.Uz\nSamsung Galaxy S10’ га кўз ёйи сканерини ўрнатмайдиган бўлди\nБош прокуратура Telegram’да ўз расмий каналини очди\nMeizu X8 энди Snapdragon 710 билан таъминланди\nЖОНЛИ ВИДЕО: MIUI 10 тизимли Redmi 6 Pro’ни тақдимотдан аввал қадоғидан олиб, ишлатиб кўрамиз!\nЎзбекистондаги илк IT-мактаб қабул имтиҳонини ўтказмоқда\n2017 йилнинг 21-22 октябрь кунлари Муҳаммад ал-Хоразмий номидаги Ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган мактаб 2017-2018 ўқув йили учун 5-синфга кириш имтиҳонларини ўтказади. Бу хусусда Тошкент шаҳридаги Инҳа университети сайти хабар берган.\nИхтисослаштирилган мактаб Ўзбекистон Республикаси Президентининг 2017 йил 14 сентябрдаги қарори асосида ташкил этилган. Ихтисослаштирилган мактаб ўқувчилари давлат умумий ўрта таълим стандартлари асосида замонавий педагогик ва ахборот-коммуникация технологияларини кенг жалб қилган ҳолда математика, физика, информатика ва чет тили фанларини чуқур ўзлаштиришади. Мактабнинг низомига кўра, таълим ўзбек тилида олиб борилади.\nУшбу қарорни бажариш учун ихтисослашган мактаб 5-синфда ўқиш истагини билдирган ўқувчилардан 16 октябрь кунига қадар ҳужжатлар қабул қилди.\nКириш имтиҳонларида қатнашиш учун 190 нафарга яқин ўқувчилар ҳужжат топширишди. Улар 21-22 октябрь кунлари ўтказилаётган кириш имтиҳонларидан иштирок этиш ҳуқуқига эга бўлдилар.\n20 октябрь куни Муҳаммад ал-Хоразмий номидаги Ахборот коммуникация технологиялари йўналишига оид фанларни чуқурлаштириб ўқитишга ихтисослаштирилган мактаб қабул комиссияси ва ота-оналар билан учрашув бўлиб ўтди. Инҳа университети ректори Сарвар Бабаходжаев ва комиссия аъзолари ота-оналарга имтиҳон қоидалари ҳақида маълумот бердилар.\nКириш имтиҳонлари Тошкент шаҳридаги Инҳа университетида бўлиб ўтмоқда. Университетда имтиҳон зали ва ота-оналар учун кутиш ҳудуди тайёрланди.\nМатематика бўйича имтиҳон 21 октябрь куни, инглиз тили бўйича имтиҳон эса 22 октябрь куни ўтказилади. Имтиҳонларнинг бошланиш вақти – соат 10:00. Иштирокчиларни рўйхатга олиш соат 9:00 бошланиб, имтиҳон 45 дақиқа давом этади.\nМатематика ва инглиз тили фанларидан имтиҳонлар Тошкент шаҳридаги Инҳа университети ходимлари томонидан, давлат тилида ўтказилмоқда.\nИмтиҳонларнинг очиқ ва шаффофлигини таъминлаш мақсадида университет биносида ота-оналар кутиш ҳудудида имтиҳон жараёнларини онлайн кузатиш йўлга қўйилган.\nЎқувчиларнинг ота-оналари ҳамда барча хоҳловчилар университетнинг Facebook’даги https://www.facebook.com/inha.uz саҳифаси орқали имтиҳон жараёнларини онлайн кузатиб боришди. Шу билан бирга имтиҳонларнинг шаффофлигини таъминлаш учун бир гуруҳ ота-оналар кузатувчи сифатида имтиҳон залига таклиф этилдилар.\nКириш имтиҳонлари якунларига кўра, ихтисослаштирилган мактабнинг 5-синфига 60 нафар ўқувчилар қабул қилинади.\n#Тошкент шаҳридаги Инҳа университети #хабарлар


Озарбайжондаги тўй кортежида 15 КамАЗ иштирок этди - Автомобильные новости UZ - Скачать музыку бесплатно новинки музыки 2016-2017\nОзарбайжондаги тўй кортежида 15 КамАЗ иштирок этди\n15 КамАЗдан ташкил топган кортеж Озарбайжон йўлларида саф тортиб ҳаракатланаётганини қуйидаги саҳифага жойланган видероликдан кўриш мумкин. Юк машиналари гуллар ва юракчалар рамзи билан тантанавор безатилган. Озарбайжон ОАВларига асосланадиган бўлсак, ноодатий тўй маросими Ленкоран туманининг Ширинсув қишлоғида ўтказилмоқда. 26 ёшли куёв юк машинаси ҳайдайди. КамАЗлар иштирокида ўзининг тўйини ўтказишни ният қилган. Келин ва куёв ҳам КамАЗга ўтириб сайр этишди. - деб хабар бермоқда Carzone.uz нашри.


Инсонга кўп нарса керакмас… - Hidoyat.uz\nИнсонга кўп нарса керакмас…\nАсосий саҳифа Мақолалар Инсонга кўп нарса керакмас…\nЧоп этилди Dekabr 14, 2018 No Comments\n💰 Хитойнинг энг бадавлат тадбиркорларидан бири вафот этди. Банкда 1.9 млрд долларга яқин пули аёлига мерос қолди. Аёл эрининг ҳайдовчисига турмушга чиқди. Ҳайдовчи: «Ҳаётим давомида хўжайинга хизмат қилдим, деб ўйлаб юрардим. Билсам, хўжайиним бутун умри мен учун тер тўккан экан» деди.\nАччиқ ҳақиқат шундаки, умримизни мулк жамлашга интилиб ўтказамиз.\n📱 Замонавий телефонларнинг 70% функциясидан деярли фойдаланмаймиз.\n🚗 Энг қиммат, катта тезликда юрадиган автомобильларнинг ҳам 70% дан ортиқ тезлигида юрмаймиз.\n🏘 Ҳашаматли қасрингиз бўлса ҳам, унинг барча хоналаридан фойдалана олмайсиз. 70%и чанг босиб ётади.\n👔 Кийим- кечакларни айтмайсизми? Уларнинг 70%ини киясиз. Қолганларининг бор-йўғи эсингизда ҳам қолмайди.\n💵 Ҳаёт давомида ҳам бор пулларимизни тишимиз ковагида сақлаймиз. Кимгадир моддий ёрдам қилиш у ёқда турсин, кези келганда еб-ичишимиздан ҳам тийган бўламиз. Биз ҳаммасини қолдириб кетамиз. Бошқалар эга чиқадилар.\n✅ Шундай экан, дунёни деб сиқилманг. Тақдирингизга битилганидан ортиғига эриша олмайсиз. Кучли, бой бўлсангиз хокисорликни, мулкда қусурингиз бўлса, қаноатни унутманг.\n⚰ Мулкингиздан эҳсон қилганларингизгина сиз билан охиратга кетади. Тўғри тасарруф қимаганларингиз қаршингизда зарарингизга гувоҳ бўлади.\n🤲 Аллоҳ ҳар лаҳзангизни саодатга тўлдирсин!\nМузаффархон АЪЗАМ тайёрлади.\nСАЛМОН ФОРСИЙ РОЗИЯЛЛОҲУ АНҲУ ҲИКМАТЛАРИ


PressReader - Biznes Daily Birzha (Exchange): 2018-05-12 - “оқтош дон” акциядорлик жамияти акциядорлари диққатига!\n“оқтош дон” акциядорлик жамияти акциядорлари диққатига!\nBiznes Daily Birzha (Exchange) - 2018-05-12 - САВДОЛАР - Жамият кузатув кенгаши.\n“Оқтош дон” акциядорлик жамияти акциядорларининг навбатдаги умумий йиғилиши 2018 йил 18 май куни (ҳафтанинг жума куни) соат 14.00 да Самарқанд вилояти, Нарпай тумани, Ж.мирзаев кўчаси, 2-уй манзили бўйича жойлашган “Oqtosh don” aksiyadorlik jamiyati маъмурий биноси мажлислар залида ўтказилиши ҳақида маълум қилади.\nумумий йиғилиш кун тартиби:\n1. Акциядорлар умумий йиғилишининг ишчи президумини сайлаш. 2. Акциядорлар умумий йиғилишининг регламентини тасдиқлаш. 3. Саноқ комиссияси аъзоларини сайлаш. 4. Жамият кузатув кенгашининг 2017 молиявий йил якунлари бўйича ҳисоботи, кузатув кенгашининг 2017 йил давомидаги барча қарорлари ҳамда жамиятни ривожлантириш стратегиясига эришиш бўйича кўрилаётган чора-тадбирлар тўғрисидаги ҳисоботини тасдиқлаш.\n5. Жамият ижроия органи раҳбарининг 2017 молиявий йил якунлари бўйича ҳисоботи ва жамиятни ривожлантириш стратегиясига эришиш бўйича кўрилаётган чора-тадбирлар тўғрисидаги ҳисоботини тасдиқлаш.\n6. Жамият тафтиш комиссиясининг 2017 молиявий йил якунлари бўйича текшириш ҳисоботи ва хулосасини тасдиқлаш.\n7. Жамиятнинг 2017 йил молиявий йил якунлари бўйича ташқи аудиторлик ташкилотининг хулосасини эшитиш ва тасдиқлаш.\n8. Жамиятнинг 2017 молиявий йил якунлари бўйича бухгалтерия баланси ва молиявий натижалар тўғрисидаги ҳисоботи ҳамда фойда ва зарарларини тасдиқлаш.\n9. Жамият устав фондидаги имтиёзли акцияларга ҳисобланадиган дивиденд миқдорини белгилаш.\n10. Жамиятнинг 2018 йил учун йиллик бизнес-режаси, даромадлар ҳамда харажатлар сметасини тасдиқлаш.\n11. Жамият 2018 йил фаолияти учун кузатув кенгашининг сон таркибини белгилаш, уларнинг аъзоларини сайлаш.\n12. Жамиятнинг 2018 йил фаолияти учун тафтиш комиссияси таркибини қайта сайлаш.\n13. Жамиятнинг 2018 йил учун ижроия органи раҳбари бошқарув раиси ва унинг аъзолари билан тузилган шартноманинг муддатини узайтириш, уни қайта тузиш ёки бекор қилишни тасдиқлаш.\n14. Жамиятнинг 2018 йил фаолияти учун миноритар акциядорлар қўмитасининг сон таркибини белгилаш ва уларнинг аъзоларини сайлаш.\n15. Жамиятда 2018 йил якуни бўйича аудиторлик текширувини ўтказиш учун аудитор хизматини кўрсатувчи ташкилотлар таклифини кўриб чиқиш ҳамда уларга тўланадиган хизмат ҳақи миқдорини белгилаш.\n16. Депозитарий “Самарқанд вақт” Мчжнинг корпоратив бошқарув тизимини баҳолаш хулосасини эшитиш ва тасдиқлаш.\n17. Жамият кузатув кенгаши раиси ва аъзолари ҳамда тафтиш комиссияси раиси ва аъзоларига тўланадиган ҳақ ёки компенсацияларнинг энг юқори миқдорини белгилаш.\n* Жамият акциядорларининг навбатдаги йиллик умумий йиғилишида иштирок этиш ҳуқуқига эга бўлган акциядорларнинг рўйхатини тузиш учун 2018 йил 14 май ҳолатига ва умумий йиғилиш ўтказилиши ҳақида хабар қилиш учун 2018 йил 2 май ҳолатига акциядорлар реестри шакллантирилади.\n* Акциядорларга тақдим этиладиган ахборот (материал)лар рўйхати билан жамият биносида танишиб чиқиш мумкин.\nАкциядорларни рўйхатга олиш 2018 йил 18 май куни соат 13.00 дан 14.00 га қадар давом этади.\nЙиғилишга акциядорлар шахсини тасдиқловчи ҳужжатлар билан, вакиллар ишончнома билан келишлари сўралади. Мурожаат учун телефон: (0-366) 432-30-69. Жамиятнинг электрон почта манзили (e-mail:) oqtoshdon@mail.ru Ҳурматли акциядорлар, жамият акциядорлари умумий йиғилиши ўтказилиши тўғрисидаги ахборот ва бошқа маълумотларни жамият акциядорларига сифатли ва тезкор равишда етказилишини таъминлаш мақсадида Ўзбекистон Республикаси “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонунига мувофиқ электрон почта орқали амалга оширилишини инобатга олиб, Сиздан электрон почта манзилингизни (e-mail) жамиятга ёзма равишда ёки телефон орқали қўнғироқ қилиб, оғзаки тарзда тақдим этишингиз лозимлигини маълум қиламиз.


2. Олой ҳамда Туркистон тизмаларида ўсадиган камёб эндемик ўсимлик.\nБўйи 15 см га етадиган деярли поясиз кўп йиллик ўт. Пастки барглари оддий, якка, юқоридагилари эса икки жуфтли, баргчалари тескари тухумсимон, ҳар икки томони ётиқ тукли. Гулпояси баргига деярли тенг, 6–8 гулли, гуллари оч қизил. Июлда гуллаб, уруғ беради.\nФарғона вилояти, Олой тизмасининг денгиз сатҳидан 1600–1800 м баландликдаги Шоҳимардон, Кўли Қуббон, Ёрдон қишлоқлари атрофида, Увлардисойда ҳамда Сўх, Пешкаўт дарёларининг ҳавзаларида тарқалган. Тожикистонда ва Қирғизистонда ҳам учрайди.\nТошли қуруқ қияликларда, ола тупроқли ёнбағирларда, тошлоқларда ва сурилмаларда ўсади.\nЯкка-якка ҳолда учрайди, баъзан кичик-кичик тўплар ҳосил қилиб ўсади. Асосан, Шоҳимардон, Сўх ҳамда Пешкаўт дарёлари ҳавзаларида кўпроқ сақланиб қолган.\nЧорва молларининг кўплаб боқилиши туфайли ўсимлик майдонлари кескин қисқариб кетган.


Россия кутубхоналаридан Ўзбекистон тарихига оид энг нодир қўлёзмалар топилди – Imom Buxoriy xalqaro ilmiy-tadqiqot markazi\nHome / ЯНГИЛИКЛАР / Россия кутубхоналаридан Ўзбекистон тарихига оид энг нодир қўлёзмалар топилди\n18/08/2019\tЯНГИЛИКЛАР 123 кўрилган\nЎзбекистон замини маданий бойликларга бой. Айни пайтда тақдир тақозоси билан халқимиз маданиятига оид мерос бутун жаҳон бўйлаб ҳам кенг тарқалган. Уларни излаш, ўрганиш ва жамоатчиликни хориждаги маданий ёдгорликларимиз билан таништириш Вазирлар Маҳкамаси ҳузуридаги Ўзбекистонга оид хориждаги маданий бойликларни тадқиқ этиш марказининг асосий вазифаси этиб белгиланган.\nМарказ ходимлари яқинда мазкур йўналиш бўйича илмий хизмат сафари билан Россиянинг Москва ва Санкт-Петербург шаҳарларидаги кутубхона ҳамда архивларда бўлиб қайтди. Бундан мақсад ёзма меросимизга оид манбаларни излаш, аниқлаш ва улар устида дастлабки тадқиқотлар юритишдан иборат бўлди.\nМаълумки, ушбу ҳар икки шаҳарда Россиянинг энг йирик икки кутубхонаси жойлашган. Булар – Москвадаги Россия давлат кутубхонаси, Санкт-Петербург шаҳридаги Россия миллий кутубхонаси. Айни кутубхоналарда нашрлардан ташқари бир неча минглаб қўлёзма китоб ва ҳужжатлар сақланади. Кутубхоналарнинг қўлёзма фондига ташрифимиз давомида асосий эътибор Ўзбекистонга оид қўлёзма китоб ва ҳужжатларни аниқлаш, улар ҳақидаги маълумотларни жамлашга қаратилди. Араб, форс тиллари ва эски ўзбек ёзувида битилган катта миқдордаги қўлёзмалар ичидан Ўзбекистонга оидларини излаб топишга муваффақ бўлдик. Масалан, Россия давлат кутубхонаси қўлёзмалар фондидаги 60 дан ортиқ қўлёзма Ўзбекистонга оид экан. Булар қаторида Мирзо Улуғбекнинг “Зижи”, Давлатшоҳ Самарқандийнинг 1593 йили кўчирилган “Тазкират уш-шуаро” асарларининг ноёб қўлёзма нусхаларини тилга олиш мумкин.\nСанкт-Петербургдаги Россия миллий кутубхонаси қўлёзмалар бўлими ҳам қўлёзмаларга бойлиги билан ажралиб туради. Сабаби, мазкур шаҳар ўз замонида Туркистон генерал-губернаторлиги ҳам таркибига кирган Россия империясининг пойтахти бўлган. Ўша тарихий даврда кўплаб қўлёзмалар империя пойтахтига олиб кетилган ва ҳозирда улар юқорида зикр этилган кутубхонада сақланади.\nБу ерда сақланаётган қўлёзмаларни ўрганиш орқали 110 га яқин қўлёзма Ўзбекистонга оид экани аниқланди. Муҳими, Россия давлат ҳамда миллий кутубхонасида сақланувчи Ўзбекистонга оид қўлёзмалар ҳақидаги 160 дан ортиқ маълумот Марказ реестрига киритилиб, илмий тавсиф қилинади. Кези келганда шуни ҳам қайд этиш керакки, Ўзбекистонга оид хориждаги маданий бойликларни тадқиқ этиш марказида ҳозирги вақтда меросимизга оид маълумотлар жойлашган электрон реестр устида ишланмоқда. Ҳозирга қадар маданий меросимизга оид 5000 га яқин маълумот мазкур реестрга киритилган.\nАйни электрон реестр янги топилган маълумотлар билан муттасил тўлдириб борилаяпти. Россия кутубхоналарида аниқланган халқимиз меросига оид 170 та қўлёзма ҳақидаги янги маълумот ҳам айни шу электрон реестрга киритилади.\nСафар давомида муҳим янгиликлар ҳам аниқланди. Россия миллий кутубхонаси қўлёзмалар бўлимида Ўзбекистонга оид ноёб қўлёзмалар ҳам учраб туради. Булар сирасига Алишер Навоийнинг ҳаётлиги даври – 1465 йили кўчирилган “Илк девон”и қўлёзмасини ҳамда 1592–1596 йиллари Озарбайжоннинг Қизилоғоч шаҳрида кўчирилган Алишер Навоий асарларидан иборат “Мажмуа”ни киритиш мумкин. Айни “Мажмуа” қўлёзмаси бадиий жиҳатдан ўта юксак бўлиб, Али Фоизий исмли хаттот томонидан Сафавийлар ҳукмдори Шоҳ Аббос Сафавий (1587–1629) армияси ҳарбий қўмондони Фарҳодхон буюртмасига кўра кўчирилган. Фарҳодхон 1596–1598 йилларда Мозандарон ҳокими, сиёсий арбоб ва санъат ҳомийси эди. У кўплаб бадиий юксак қўлёзма китобларнинг кўчирилишига сабабчи бўлган. Машҳур шахс ва катта ҳарбий истеъдодга эга Фарҳодхоннинг обрўси ҳукмдор Шоҳ Аббосни ваҳимага солган. Шу боис Шоҳ Аббос 1598 йили Фарҳодхонни сотқинликда айблаб, қатл эттирган. Фарҳодхон учун кўчирилган Навоий мажмуаси бадиий безакларига кўра ноёб бўлиб, катта ҳажм – 1444 бетдан иборат. Бу қўлёзмада Шоҳ Аббоснинг вақф муҳри ҳам бор. Муҳим жиҳати адабиёт ва санъат ҳомийси бўлган шахс – Фарҳодхоннинг айнан Алишер Навоий меросига диққат қилганидир. Мазкур қўлёзмаларни илмий жиҳатдан тадқиқ этиш ва факсимиле нашрини амалга ошириш Марказнинг келажакдаги вазифаларига кириши режалаштирилмоқда.\nШуни ҳам қайд этиш керакки, Россия Фанлар академияси Шарқ қўлёзмалари институтида ҳам Ўзбекистонга оид бир қатор ноёб қўлёзмалар сақланади. Булар қаторида Қўқон хони Умархон даври тарихига бағишланган Мушриф Исфарагийнинг “Шоҳномаи Умархоний” ва Фазлий Намангонийнинг “Умарнома” асарлари қўлёзмаларини қайд этиш мумкин. Дунёда ягона нусхада бўлган ва Қўқон хонлиги тарихини ўрганишда муҳим манба саналувчи мазкур икки қўлёзма нусхаларини Ўзбекистонга келтириш ва факсимил нашрларини амалга ошириш – муҳим вазифа. Сафар давомида бу йўналишдаги ишларни амалга ошириш борасида ҳам институт маъмурияти билан келишиб олинди.\nАйни илмий сафарлар натижаси сифатида келгусида тилга олинган икки фонддаги қўлёзмалар асосида “Россия Давлат кутубхонасидаги Ўзбекистонга оид қўлёзмалар” ҳамда “Россия Миллий кутубхонасидаги Қўқон хонлигига оид қўлёзмлар” сингари каталоглар яратиш ва илмий жамоатчиликни хориждаги меросимизга оид қўлёзмалар билан таништириш зарур. Келгусида Россия илмий ва маданий муассасалари билан ўзаро ҳамкорликни янада кучайтириш лозим. Зеро, буларнинг барчаси Ўзбекистонга оид мерос билан мамлакатимиз ва жаҳон жамоатчилигини таништириш йўлида амалга оширилмоқда.


Сарез кўли: хавфни бартараф этиш мумкинми? | www.ziyouz.uz\nБош саҳифа Илм ва фанГеографияСарез кўли: хавфни бартараф этиш мумкинми?\nПомирнинг Тоғли Бадахшон автоном вилояти ҳудудидаги юксак тоғлар бағрида жойлашган собиқ Усой қишлоғида 1911 йил 19 дан 20 февралга ўтар кечаси бўлган кучли зилзила туфайли Мурғоб водийси ёнбағирларида тарихда мисли кўрилмаган тоғ ўпирилиб, кўчиш рўй берди. Кўчки Мурғоб дарёсини бутунлай тўсиб қўйди ва жаҳонда энг йирик сунъий тоғ кўли ҳосил бўла бошлади.\nПомирнинг марказий қисмида жойлашган бу кўлни шимолдан Олой орти, жанубдан Ҳиндикуш, шарқдан Кошғар, ғарбдан эса Лолатоғ ўраб туради. Ҳозирги пайтда Сарез кўлида 17 куб километр сув йиғилган.\n— Кўлнинг дарё, сел сувларига тўлиши ва улкан миқдордаги обиҳаёт кўчки ҳосил қилган тош-тупроқ тўғоннинг у ер-бу еридан сизиб чиқиши натижасида атрофда бошқа кўллар ҳам ҳосил бўлаётир, — дейди 1998 йили Ўзбекистон томонидан юборилган махсус экаспедиция аъзоси Николай Горелкин. — Ана шу сафаримиз давомида биз тўғон ва унинг атрофларида бир неча жойда махсус ускуналар ўрнатиб лаборатория тадқиқотлари олиб бордик. Тўғонда ҳосил бўлаётган хавфли ёриқларни кузатдик.\nЎзбекистон бош гидрометеорология хизматининг илмий ходими Николай Горелкин сув омборлари хавфсизлиги бўйича гидрогеолог. Унинг айтишича, тоғларда шу сингари турли табиий жараёнлар, зилзилалар туфайли ҳосил бўлган катта-кичик кўллар беҳисоб. Уларнинг очилиб кетиш ҳоллари ҳам рўй бериб туради. Бундан бир неча йил муқаддам Шоҳимардонсойда ҳосил бўлган шундай кичик кўлчанинг очилиб кетиши қандай фожиаларга олиб келгани ҳамманинг ёдида. Сарез эса йиғилган сув миқдорига кўра бир неча бор катта бўлиб, у Амударёнинг қуйи қисмида жойлашган шаҳарлар ва 5 миллиондан ортиқ аҳоли учун жуда катта хавф туғдиради. Чунки муттасил текшириб борилаётган кўлнинг ҳолатида кўп йиллардан бери барқарорлик сезилгани йўқ. Унинг гидромелиоратив аҳволи турғунлашмаяпти.\nШу соҳа бўйича яна бир мутахассис — “Гидролойиҳа” муассасаси директори, “Планета” халқаро нодавлат ва нотижорат ташкилотининг Сарез кўли табиий тўғони очилиб кетишига таҳдид солувчи хавфни камайтириш бўйича ташаббус гуруҳи тайёрлаган лойиҳа раҳбари Сергей Жигарев берган маълумотларга кўра, Сарез кўлининг очилиб кетиш хавфини бартараф этиш учун шу бугунданоқ саъй-ҳаракатга киришмоқ зарур. Ҳар бир зое кетган кун кеч қолиш сари қўйилган қадам бўлиши мумкин. Ҳозирча, хавфни бартараф этишнинг тезкор лойиҳаларини яратишга доир иккита ғоя илгари сурилмоқда. Уларнинг биттаси сув юзасида сузиб юриб ишловчи насос станциялари қуриб, кўлдаги сувни улкан қувурлар орқали тўғон ортидаги дарёга оқизишдир. Бу усулнинг қулайлиги шундаки, агар улкан қувурлардан сув чиқаётган жойда кичик гидроэнергетика ускуналари ўрнатилса, насосларнинг ишлаши учун зарур электр қувватини шунинг ўзидан олиш мумкин. Бунда узоқ жойлардан электр симлари тортиб келишга ҳожат қолмайди. Фақат бир муаммо бўлиши мумкин, у ҳам бўлса насосларни ишлатиб юбориш учун зарур бўлган дастлабки электр қуввати. Уни шу жойда дизел двигателларини ўрнатиб олиш мумкин. Шундай қилинса, кўлдаги сув сатҳини хавф туғдирмайдиган даражагача пасайтириш имконияти бор.\nИккинчи таклиф Сарез кўли ён-атрофидан туннел қуриб унинг сувини оқизиш. Бу режанинг мураккаб жиҳати шундаки, туннел қазиш учун баъзи тоғ жинсларини портлатишга тўғри келади. Бу эса ниҳоятда хавфли, ҳозирги мавжуд табиий тўғоннинг ўз-ўзидан очилиб ёки силжиб кетишига олиб келиши мумкин.\nСарез кўли хавфини бартараф этиш, аввало, беш миллион аҳоли истиқомат қилаётган ҳудудларни тошқин балосидан халос этса, иккинчидан, кейинги йилларда сув танқислиги бот-бот юз бериб турган Марказий Осиёнинг собиқ чўл жойларида янгидан ўзлаштирилган зироатчилик майдонларини обиҳаётга сероб этиш имконини беради. Бундан ташқари, Орол денгизининг қуриши билан боғлиқ экологик фожиа ҳудудларидаги санитария аҳволи бирмунча мўътадиллашади. Чунки Сарез кўли сувини аста-секинлик билан босқичма-босқич Бартанг дарёсига оқизиш ва у орқали Амударё ҳавзасини мўл-кўл обиҳаёт билан таъминлаш охир-оқибатда кўҳна Жайхуннинг қуйи қисмида ҳозир янгидан тикланаётган эски кўлларни тезроқ сувга тўлдириш имкониятини яратади.\nНегаки, сўнгги қирқ йил мобайнида Орол денгизи ҳавзасида суғоришнинг ниҳоятда самарасиз усуллари қўлланиши ва бу тажрибанинг амалда яроқсизлиги жаҳонда қитъа ичидаги сув ҳавзалари орасида катталиги жиҳатидан тўртинчи ўринда турувчи Орол денгизи майдонининг кескин қисқариб кетишига олиб келди. Бир пайтлар Мўйноқ билан Қозоғистоннинг Орол шаҳарлари ўртасидаги салкам минг километрлик очиқ денгизда йирик кемалар, замонавий теплоходлар қатнаган, неча миллион тонналаб балиқ тутилган денгиз эндиликда сувининг шўрлигидан тирик ҳужайра ҳам яшай олмайдиган сассиқ кўлга айланиб қолгани шўроларнинг тарих олдидаги кечирилмас гуноҳларидан биридир. Неча миллионлаб одамларнинг тирикчилик манбаидан маҳрум бўлиб қолиши ХХ асрда инсоният бошига тушган энг катта фалокатлар билан баробар, десак асло муболаға эмас.\nҲозир денгизнинг қирқ йил аввалги сувининг бор-йўғи 15 фоизигина қолган, унинг сатҳи эса 23 метрга тушиб кетган. Оқибатда 50 минг квадрат километрлик катта ҳудудда Оролқум деган янги саҳро вужудга келди. Мазкур экологик фожиа денгиз ҳавзасидаги тирикчилик асосини барбод этиб, ичимлик сув танқислигини, нафас йўли ва буйрак-жигар хасталиклари, камқонлик ва ирсий заифлашувни келтириб чиқарди. Оналар ва болалар саломатлигини издан чиқарди. Денгизнинг қуриган тубидан кўтарилаётган тузли қум зарралари наботот оламига қирон солиб, ҳосилдорликни тушириб юборди. Яйловлар маҳсулдорлиги пасайиб, барқарор деҳқончиликка путур етди.\nМустақиллик йилларида Марказий Осиё давлатларининг биргаликдаги саъй-ҳаракатлари билан бу оғир экологик фожиа асоратларини имкон қадар бартараф этиш йўлида муайян тадбирлар амалга оширилмоқда. Хусусан, Ўзбекистоннинг денгизга туташ қисмидаги Чучуксув (Судочье), Жилтирбош, Балиқчи, Мўйноқ, Дарёлар оралиғи, Мақпалкўл каби кўпгина табиий кўллар тикланди. Жаҳон банки ҳам бу борада ўз ҳомийлик ёрдамини кўрсатмоқда. Оролни қутқариш халқаро жамғармасининг GEF (Глобал экологик жамғарма) агентлиги лойиҳалари асосида мазкур кўлларни денгиздан ажратувчи тўғонлар барпо этилгани олтинга тенг обиҳаётнинг бесамара кетиши олдини олмоқда. Бунинг натижасида Амударё ва Сирдарёнинг денгизга қуйиладиган делталарида сунъий кичик денгизлар вужудга келди.\nДенгизнинг қуриган тубида ўрмончилар ва халқаро “донор”лар ёрдамида янги бутазор ва саксовулзорлар барпо қилинмоқда. Чучуксув ва Кўкорол (Қозоғистон) кўллари қайта тикланиши, янги сунъий ўрмонзорларнинг барпо этилиши билан балиқчилик ва овчилик аста-секин оёққа турмоқда. Табиат мувозанатининг узилган халқалари тикланаётгани боис қитъалараро учиб юрувчи кўчар қушлар ҳам ўз табиий миграция ҳудудларини адашмай топиб келмоқдалар.\nАна шу жараёнда Помирнинг юксак тоғлари бағридаги хавф солиб турган Сарез кўлининг суви Орол ҳавзасига қисман оқизилиши она табиат мувозанатининг тикланишини бир қадар жадаллатиши ҳам мумкин. Бироқ бу иш жуда катта маблағларни, жуда кўплаб манфаатдор ва ҳомий ташкилотларнинг бир ёқадан бош чиқаришларини тақозо этмоқдаки, бундан уч йил аввал тузилган “Планета” халқаро нодавлат ва нотижорат ташкилоти Марказий Осиёдаги ва планетанинг бошқа ҳудудларидаги барча тараққийпарвар инсонларни ана шу олижаноб ишга даъват этмоқда.\nУнинг ташаббуси билан Республика Ташқи ишлар вазирлигининг матбуот хизмати, Фанлар академияси, Гидрометеорология маркази, “Гидролойиҳа” ОАЖ ва бошқа манфаатдор ташкилотлар ҳамкорлигида Сарез кўли муаммоларига бағишлаб ўтказилган матбуот анжумани ҳам мазкур кўлнинг ҳозирги гидрогеологик аҳволидан жамоатчиликни огоҳ этишда муҳим аҳамият касб этди.\n— Атроф-муҳит муҳофазаси, табиий ва фавқулодда техноген вазиятлардан аҳолини огоҳ этиш сингари эзгу мақсадларни рўёбга чиқаришда Фавқулодда вазиятлар вазирлиги, ҳаво ва табиий муҳит тозалигини назорат қилувчи муассасалар, САНИИРИ ва бошқа ташкилотлар билан ҳамкорлик қилмоқдамиз, — дейди “Планета” халқаро ташкилоти президенти Исмоил Қаландаров. — Сайёрамизни биргаликда асраш асосий шиоримиз. Сарез кўлининг очилиб кетиш хавфини камайтириш бўйича лойиҳа эса мамлакатимиздаги етакчи муассасалар ҳамкорлигида ишлаб чиқилмоқда.\nЎз олдига атроф-муҳитни муҳофаза қилиш ва табиий бойликлардан тежамли фойдаланиш, соғлом турмуш тарзини тарғиб этишга доир тадбирларни амалга оширишни мақсад қилиб қўйган мазкур ташкилот одамларнинг интеллектуал салоҳиятини ошириш, жамиятнинг ҳар бир аъзоси ўзига муносиб шароитларда яшашига кўмаклашиш, турли миллатлар орасида ўзаро тотувлик ва дўстликни мустаҳкамлаш борасида ҳам ибратли тадбирларни рўёбга чиқармоқда.\nЭндиги асосий вазифа инсониятнинг эзгу мақсадли тараққийпарвар кучларини она сайёра экологиясига хавф солаётган таҳдидларни бартараф этишдек муштарак мақсадларга сафарбар этмоқдан иборатдир.\n← Аввалги Аввалги Улғайиш изтироблари вақтнинг ҳукмида (Ўзбекистон халқ артисти Ҳожиакбар Нурматов билан мулоқот) (2006)\nКейинги → Кейинги: Амударё Каспий денгизига қуйилган…


Соғлиқни сақлаш вазирлигига Лойсон қишлоғи фуқароларидан очиқ хат - Халқ сўзи\n15:30 20 Июнь 2019 Жамият\nТўғриси, мақола шу номда бўлишини қишлоқ фаоллари илтимос қилишган. Уларнинг айтишича, сарлавҳа орқали мутасаддиларининг қуйида баён қилинадиган муаммоларига етарлича эътибор қаратиши эҳтимоли кучли эмиш. Хуллас, лойсонликлар баён қилинажак масаланинг очиқ хат тарзида қабул қилинишидан умидвор!\nФарғона вилояти Қўштепа туманидаги 4 минг сонли Лойсон аҳолиси 2014 йилдан буён Қишлоқ оилавий пунктининг узоқдалигидан азият чекишади. Шифокор кўригидан ўтиш, фарзандларини эмлашга олиб бориш учун ҳар бир фуқародан ўртача бир кун вақт сарф этилади. Фаолларнинг саъй ҳаракатлари билан ҳудудда қишлоқ оилавий поликлиникасининг филиалини ташкил қилишган бўлсада, бу ташаббус муаммонинг мукаммал ечими бўла олгани йўқ. У ерда фақат фавқулодда биринчи тез ёрдам кўрсатилади холос...\n1985-1991 йиллар давомида Лойсон қишлоғи Мулкобод кўчасининг 19-уйида собиқ жамоа хўжалиги ёрдами ва ҳашар йўли билан қишлоқ врачлик амбулаторияси бунёд этилган. Қўшни Деҳқонобод қишлоғи билан бирга шифохона 22 йил давомида 7 минг аҳолига хизмат кўрсатган. Вақт ўтиши билан соғлиқни сақлаш тизимидаги талаблар ўзгарди. 2014 йилда эса врачлик пункти биноси фойдаланишга яроқсиз, деб топилиб фаолияти тўхтатилди. Қишлоқ фаоллари аҳолининг сарсон бўлмаслиги мақсадида 46-мактабгача таълим муассасасидан жой олиб ўрнатилган тартиб асосида вақтинча шифохона фаолиятини йўлга қўйишади. 2017 йилда эса туман тиббиёт бирлашмасининг 49-сонли буйруғига билан ўз фаолиятини тўхтатади.\nЛойсон МФЙ жамоатчилик назорати, истеъмолчилар ҳуқуқларини ҳимоя қилиш комиссияси кенгаши раиси:\nЭски бино ўрнига янги замонавий қишлоқ врачлик пункти бино иншоотини Давлат манзилли дастурига асосан қуриб ишга туширилиши юзасидан туман, вилоят, юқори давлат органларига ва Ўзбекистон Республикаси Олий Мажлис қонунчилик палатаси депутатига оғзаки ва ёзма равишда 2014 йилдан буён таклифлар ва ариза билан мурожаат қилиб келяпмиз. 2015 йил 4 февралда тасдиқланган Манзилли Дастурда Лойсон ҚВП ни янгитдан қуриш учун 400 млн. сўм маблағ ажратилиши ва шу йилнинг 3 чорагида фойдаланишга топширилиши кўзда тутилган эди. Лекин бундай бўлмади. Қоғозларда битказиб юборилдими, буниси бизга қоронғи. Биз умидимизни узмадик. Қайтадан жойларга мурожаат қилдик. Ва ниҳоят Фарғона вилоят ҳокимлиги, вилоят Соғлиқни сақлаш, молия, иқтисодиёт бошқармаси томонидан 2016 йилда тасдиқланган дастурга асосан 2017 йилдан Лойсон ҚВП қурилиш лойиҳаси Манзилли Давлат дастурига қайта киритилиб 500 млн. сўм маблағ ажратиш белгиланди. Дастурга асосан, Қўштепа туман ҳокимининг 2016 йил 18 июль кунги 688- сонли қарори ҳам қабул қилинган. Оғзи куйган қатиқни ҳам пуфлаб ичаркан. Бизда шундай бўлди. Кўнглимиз жойига тушмай қурилажак янги бинонинг архитектура ҳужжатлари, техник шартлар ҳужжатлар тўпламини ҳам ўзимиз елиб-югуриб тайёрлаб бердик. Муҳим жойларга тақдим қилдик.\n97-Қўштепа сайлов округидан Ўзбекистон Республикаси қонунчилик палатаси депутатлигига сайланган Умиджон Сулаймонов ҳам бу ечимталаб масалага томошабин бўлиб турмади. Мақсадли дастурга киритилишида амалий ёрдам берди. Ҳатто маҳаллий газеталардан бирига берган интервьюсида “...бир пайтлар ҳашар йўли билан қурилган Лойсон, Каттаболтакўл қишлоқ врачлик пунктлари тегишли жойларга депутатлик сўровлари юборилиб, ҳолати бир мунча яхшилангани ва яхшиланишига киришилганида... ҳиссам борлигидан мамнунман”, дейди. Бироқ Республикада қишлоқ врачлик пунктларини мақбуллаштириш ва янги поликлиникалар ташкилланаётганлиги туфайли негадир қурилиш лойиҳаси яна тўхтатиб қўйилди. Устига устак, туман ҳокими ва кенгашининг қарорига асосан, Лойсон ҚВП фаолияти тугатилиб Қашқар ҚВП негизида 86-сонли ҚВП ташкил этилди ва 4 минг сонли Лойсон аҳолиси қўшиб юборилди. Собиқ Лойсон ҚВП эса бўш қолганлиги боис туман ҳокимлиги захирасига олиниб электрон аукцион савдоларига қўйиб юборилди.\nТоҳиржон ҲАЙДАРОВ, маҳалла фаоли:\nМурожаатларимизга келган яна бир жавоб хатда тор соҳа мутахассислари ва 12 турдаги лабаратор таҳлиллар топширишга мўлжалланган 86-сон оилавий поликлиникага бириктирилгансизлар, дейилади. Ахир, Лойсонда янги поликлиника қурилса, шу шароитларни бизда ҳам яратиб олиш мумкинку. Қишлоғимиздан бориб келиш жуда ноқулай бўлган оилавий поликлинакага боргандан, ёнгинасидаги Марғилон шаҳарга тушиб қўйган яхши эмасми?! Янаям соддароқ айтганда, 4 минг сонли оддий фуқаролар, ёш болалилар, кекса ва ногиронларни қишнинг совуқ, ёзнинг жазирамасида қийнаб узоқдаги поликлиникага боришга мажбур қилгандан, тор доирадаги мутахассис шифокорлар ва лабараторияни қишлоққа олиб келган яхши эмасми. Шунда қўшни Деҳқонобод қишлоғидаги аҳоли ҳам узоққа қатнамай, Лойсон ҚОП га бириктириб қўйиларди. Менимча мақбуллаштиришда туманимиздаги депутатлар ва ҳокимлик вакиллари мана шундай таклифларни комиссия аъзоларига айтишмаган.\nИлҳомжон ЖАЛИЛОВ, Умумий амалиёт шифокори:\nЛойсон қишлоқ фуқаролари йиғини биносида халқнинг талаби ва фаоллар ташаббуси билан 4 дона хона ажратилиб, ҳашар йўли билан таъмирланган ва бу ерда 86-оилавий поликлиниканинг шохобчаси ташкил этилган. Ҳозирда бу филиалда 10 ходим ишлайди. Бироқ биз бу ерда фақатгина биринчи ёрдамни кўрсатишимиз ва консультатив маслаҳатлар беришимиз мумкин холос.\nМуқимжон ОБИДЖОНОВ, маҳалла фаоли:\nКимнидир қоралашдан йироқмиз аслида. Фақат мақбуллаштириш халқ хоҳлаганидек бўлмаган, тўғри қарор қабул қилинмаган, деган фикрдамиз. Мутасаддилар оилавий пунктдаги шароитлар ва аҳоли сонини ҳисобга олишган, бу яхши! Лекин аҳолининг қатнови, иссиқ совуқ кунларини ҳисобини қилишмаган, бизнингча. Масалан, менинг қон босимим юқори. Шифокор назоратида тураман. 86-сонли оилавий поликлиника биздан 9 км. узоқликда, Лойсондан ғарбда жойлашган. Дамас қатнайдиган йўлгача эса 1,5 км. Қишлоққа қайтишда дамаслар “тўла” келганлиги учун мен Лойсонга эмас, балки қарама қарши томон – Марғилон шаҳрига бориб, бўш дамасга миниб, қайта Лойсонга келишим керак. Бу еса борди келди масофаси 30 км ва 15 минг сўм харажат, дегани. Ҳар куни қатнайдиганлар нима қилишади унда? Масаланинг боқа томони ҳам бор. Агар туман марказий шифохонасига йўлланма зарур бўлиб қолса, биринчи навбатда поликлиникага ҳозир айтган қийинчиликларни бошдан кечириб, кейин шарқ томонда жойлашган туман марказига қараб йўл олишим керак. Ахир поликлиника ёки шифохонага қатнайдиган одамнинг ҳаммаси ҳам соғлом бўлмайдику? Шикояти борлиги учун боради у ерга. Ёш болали, ногирон, кекса ёшдагилар, беморлар шу йўналишда қанчалик қийналишини тасаввур қиляпсизми?\nЛойсонликлар билан суҳбатлашсангиз юқорига арз дод қилишдан ҳафсаласи сўнган. Уларнинг деярли бормаган идораси қолмади. Барибир мурожаатлар туман тиббиёт бирлашмасига юборилади. Тиббиёт бирлашмаси эса 6 йиллик пластинкани чайнайверади, бир ҳил мазмундаги хатлар келаверади, деган фикрда. Масалан, қишлоқ фаоли Абдусаттор Усмонов 2019 йил 5 феврал кунида маҳалла аҳолиси номидан президент номига ёзган аризасига жавоб хати шу йил 7 март куни туман тиббиёт бирлашмаси бошлиғидан келди. Ўзбекистон Республикаси президентининг Фарғона вилояти халқ қабулхонасига ёзилган мурожаатга ҳам Қўштепа тумани тиббиёт бирлашмаси бош шифокори жавоб хати йўллади. 2017 йилда виртуал қабулхонага йўлланган аризага ҳам тиббиёт бирлашмаси “балогардон” бўлди. “Менинг юртим” телеканалига йўллаган арзга ҳам тиббиёт бирлашмаси туман бўлимидан жавоб йўлланди. Қуйидан юқорига деган тамойилни асос қилиб олсак, қуйидан нажот бўлмагандан кейин юқорига масала кўтаришади ку? Мурожаатлар эса, ўзинг ҳал қил қабилида қуйи бўғинга тушириб юборилаверган. Юридик ва жисмоний шахсларнинг мурожаатларини тартибга солувчи қонун ҳужжатларига бу тўғримикан?!\nМаҳалла фаолларининг жон куйдирганича бор. Улар шу янги оилавий поликлиника қурилиши юзасидан мурожаатлар, ҳужжатлар билан ишлашга шу қадар тажрибали бўлиб кетишганки, ҳатто ана шу баён қилинган аризалар, шикоятлар, келган жавоб хатлари, бино кадастр ҳужжатлари, манзилли дастурлар...қўйинки, барчасини йиғиб китоб шаклига ҳам келтириб қўйишган. Масала билан қизиқсангиз фаоллар билан суҳбатлашиш шарт эмас. Тўпламга кўз югуртириб чиқсангиз кифоя. Барчаси кундек равшан бўлади.\nАслида эса, масала жуда оддий: мутасаддилардан белгиланган тартибда эскисининг ўрнига замонавий, талабларга жавоб берадиган янгисини қуриб бериш ва аҳолининг оғирини енгил қилиб бериш сўраляпти холос. Бироқ негадир масала 6 йилдан буён эски тос, эски ҳаммомлигича қолмоқда.\nБиз ҳам лойсонликлар айтганидек, Соғликни сақлаш вазирлиги мутасаддилари ушбу мақолани очиқ хат сифатида қабул қилишларидан умидвормиз.


Оғирлик вазнда эмас, вақтдадир - Hidoyat.uz\nОғирлик вазнда эмас, вақтдадир\nАсосий саҳифа Мақолалар Оғирлик вазнда эмас, вақтдадир\nЧоп этилди May 4, 2019 Оғирлик вазнда эмас, вақтдадирda fikr bildirishni o'chirish\nТалабаларга зўриқиш мавзусида дарс бераётган профессор бир пиёлани сувга тўлдириб, улардан:\n– Сизнингча сувга тўла ана шу пиёланинг оғирлиги қанча, – деб сўради.\nЖавоб 20 грамм билан 500 грамм орасида бўлди.\nЖавобни эшитган профессор бундай деди:\n– Нарсанинг ҳақиқий вазни муҳим эмас, пиёланинг оғирлиги уни қўлингизда қанча вақт ушлаб турганингизга қараб ўзгаради. Агар уни бир дақиқа кўтариб турсангиз, муаммо йўқ. Бир соат кўтариб турсангиз соғлом қўлингизда оғриқ пайдо бўлади. Бир кун кўтариб турсангиз тез ёрдам чақиришга мажбур бўласиз. Оғирлик айнан ўзи. Бироқ уни қанча кўп вақт ушлаб турсангиз, шунча оғирлашиб бораверади.\nАгар зўриқишларимизни ҳамма вақт кўтариб юрсак, эртами, кечми кўтаролмайдиган ҳолга келамиз, чунки у кун сайин оғирлашиб бораверади. Қиладиган ишимиз пиёлани ерга қўйиб, бир оз дам олиб, сўнгра уни такрор кўтариб олмоқдир. Юкимизни ора-сира ерга қўйиб, яхшилаб дам олганимиздан сўнг йўлимизда давом этганимиз тузук.\n“Ислом нури” газетасининг 8-сони нашр этилди\nМусулмон олимлари дунёга совға қилган ихтиролар – Алгебра\n«У (асранди бола)ларни оталарининг номи билан чақиринглар…», дейилган (Аҳзоб сураси, 5-оят).


Ўзбекистонда "Тарлон" енгил зирҳланган автомобили синовдан ўтмоқда - 20.05.2021, Sputnik Ўзбекистон\nЎзбекистонда "Тарлон" енгил зирҳланган автомобили синовдан ўтмоқда\nАйни дамда янги автомобилнинг баллистик ҳимояси, юриш ва тўсиқлардан ўтиш қобилияти синовдан ўтказилмоқда. 20.05.2021, Sputnik Ўзбекистон\nТОШКЕНТ, 20 май - Sputnik. Ўзбекистонда "Тарлон" зирҳланган автомобили синовдан ўтмоқда деб хабар қилди Мудофаа вазирлиги. Хабарда айтилишига кўра, "Тарлон" - Қуролли Кучлар тизимидаги вазирлик ва идораларнинг буюртмасига мувофиқ, мудофаа саноати комплекси корхоналарида лойиҳалаштирилган ва ишлаб чиқарилган. Айни дамда янги автомобил турли синовлардан ўтмоқда. Хусусан, баллистик ҳимоя, юриш ва турли тўсиқлардан ўтиш қобилияти республиканинг тоғ-адир ва кесишган зоналарида синовдан ўтказилмоқда, дейилган хабарда. Янги автомобилнинг техник хусусиятлари ҳақида ҳозирча хаюар қилинмаган. Фақат унинг замонавий талабларга жавоб бериши таъкидланган.\n10:00 20.05.2021 (янгиланди: 10:51 20.05.2021)\nАйни дамда янги автомобилнинг баллистик ҳимояси, юриш ва тўсиқлардан ўтиш қобилияти синовдан ўтказилмоқда.\nТОШКЕНТ, 20 май - Sputnik. Ўзбекистонда "Тарлон" зирҳланган автомобили синовдан ўтмоқда деб хабар қилди Мудофаа вазирлиги.\nХабарда айтилишига кўра, "Тарлон" - Қуролли Кучлар тизимидаги вазирлик ва идораларнинг буюртмасига мувофиқ, мудофаа саноати комплекси корхоналарида лойиҳалаштирилган ва ишлаб чиқарилган.\nАйни дамда янги автомобил турли синовлардан ўтмоқда. Хусусан, баллистик ҳимоя, юриш ва турли тўсиқлардан ўтиш қобилияти республиканинг тоғ-адир ва кесишган зоналарида синовдан ўтказилмоқда, дейилган хабарда.\nЯнги автомобилнинг техник хусусиятлари ҳақида ҳозирча хаюар қилинмаган. Фақат унинг замонавий талабларга жавоб бериши таъкидланган.


Республика семинари — Uztransgaz\nUztransgaz > Янгиликлар > Республика семинари\nЖойларга ташрифлардан сўнг, “Газдан тўғри фойдаланиш – хавфсизлик кафолати” мавзуида Республика семинари бўлиб ўтди. Уни “Ўзтрансгаз” АЖ Бошқарув раиси ўринбосари О. Аманов кириш сўзи билан очди ва тадбир аҳамиятига тўхталди.\nСеминар ишига Ахборот хизмати раҳбари Л. Собирова модераторлик қилди. Тадбирда “Ўзтрансгаз” АЖ, шунингдек, ҳамкор вазирлик ва идоралар масъул вакилларининг кун тартибидаги мавзулар юзасидан маърузалари тингланди.\nИштирокчилар газдан нотўғри фойдаланиш оқибатларига бағишланган фотонамойиши билан танишар эканлар, хавфсизлик қоидаларига риоя қилмаслик, турли кўнгилсиз ҳолатларни келтириб чиқаришига яна бир карра гувоҳ бўлишди.\nАнжуманда оммавий ахборот воситалари ходимларининг соҳага оид саволларига мутахассислар томонидан атрофлича жавоблар берилди.


Профилактика инспекторларига — хизмат уйлари ва автомашиналар\n24 декабрь — вилоят ИИБ ички ишлар органлари таянч пунктлари профилактика ходимларининг 251 нафари учун унутилмас санага айланди.\nБухоро шаҳридаги "Ҳумо" теннис мажмуасида уларнинг қасамёд қилиши ва хизмат уйлари ҳамда имтиёзли равишда бериладиган шахсий автомашиналар калитларини топширишга бағишланган тантанали маросим бўлиб ўтди.\nУнда республика вазирлик ва идоралари, вилоят ҳокимлиги мутасаддилари, давлат ва нодавлат ташкилотлари, жамоатчилик вакиллари, профилактика инспекторларининг ота-оналари, оила аъзолари иштирок этди.\nМаросимда вилоят ҳокими Ў.Барноев ва Ўзбекистон Республикаси ички ишлар вазири, генерал майор П.Бобожонов сўзга чиқди.\nМамлакатимиз Президенти ¬Шавкат Мирзиёев раҳнамолигида ички ишлар тизими фаолиятини такомиллаштиришга қаратилган кенг ислоҳотлар амалга оширилмоқда. Соҳа ҳуқуқий асослари мустаҳкамланиб бораётир. Ички ишлар ходимларининг самарали фаолият олиб боришлари учун уларга қулай шарт-шароитлар яратилаётир.\nДавлатимиз раҳбарининг 2017 йил 20 апрелдаги "Ички ишлар органлари таянч пунктларининг профилактика инспекторларини хизмат уй-жойлари билан таъминлашга доир қўшимча чора-тадбирлар тўғрисида"ги қарори бу борада муҳим дастуриламал бўлди.\nТантанали маросимда ички ишлар органлари таянч пунктлари профилактика инспекторлари ўзлари фаолият кўрсатаётган ҳудудларда тинчлик ва осойишталикни ҳамда фу¬қаролар ҳуқуқий манфаатларини таъминлашда фидойилик кўрсатишга тантанали қасамёд қилдилар. Шундан сўнг уларга хизмат уйлари ва имтиёзли кредитлар асосида берилган шахсий автомашиналарнинг калитлари топширилди.\n— Шу пайтгача доимий яшаш жойимдан қарийб 30 километр йўл босиб, фаолият юритаётган масканимга қатнар эдим, — дейди Пешкў туманидаги Алишер Навоий номли ва "Ўзбек" маҳалла фуқаролар йиғинлари ҳудудига хизмат кўрсатувчи ички ишлар идоралари 267-таянч пункти профилактика инспектори капитан Жаҳонгир Муҳидов. — Энди оилам билан уч хонали хизмат уйида, бевосита маҳалла ҳудудида яшайдиган бўлдим. Бу — аҳоли ўртасида ҳуқуқбузарликлар ва жиноятчиликнинг олдини олишга қаратилган тадбирлар самарадорлигини янада оширишда ўзига хос қулайлик яратади. Қолаверса, бошланғич бадалини тўлаган ҳолда ўн йил муддатга имтиёзли кредит асосида "Матиз" русумли енгил автомашинага эга бўлдим. Бу воқеа жойига ўз вақтида етиб бориш, вазиятни ўрганишда ҳам қўл келади.\nТаъкидлаш керак, жорий йил октябрь ойида ички ишлар органлари таянч пунктлари профилактика инспекторларининг 120 нафарига хизмат уйлари ва имтиёзли кредит асосида шахсий автомашиналар калитлари берилган эди. Шу тариқа, ҳозирда 371 нафар профилактика инспекторига ана шундай имконият яратилди.\nИчки ишлар органлари таянч пункт¬лари профилактика инспекторларининг соҳавий хизматлар ва маҳалла фуқаролар йиғинлари ҳамда жамоатчилик билан ҳудудларда тинчлик-осойишталикни, фуқароларнинг қонуний манфаатлари таъминлаш борасида ҳамжиҳатлик¬даги ҳаракати самарасида 2017 йилнинг 11 ойида вилоятда жиноятлар сони 2016 йилнинг ушбу даврига нисбатан 143 тага камайди. Яратилган қулайликлар ана шу ва бошқа кўнгилсиз ҳолатлар сонини янада камайтиришда муҳим омил бўлиб хизмат қилиши, шубҳасиз.


Игорь Сергеев - хорижга йўл олиш муаммо эмаслиги, танқидчиларга нимани исботлаши, Бабаян бошқарадиган жамоага кетиш ёки кетмаслиги ҳақида\n22 декабрь, 2020, 23:09\nТеглар:Игорь Сергеев | Пахтакор | Суперлига\n"Пахтакор" ҳужумчиси билан қизиқарли интервью.\nИгорь Сергеевни руҳан кучли футболчи десак, бунга ҳамма қўшилса керак-а? Самвел Бабаян бошқарувидаги терма жамоада тўп сурган пайтларда унга бўлган танқидлар ҳаддан ортиқ эди.\nУстига-устак босим ҳам бу ҳужумчини таъқиб этаётганди. Балки бундай пайтда унинг ўрнида бошқаси бўлганида, билмадик ҳозир қандай ҳолатда бўларди? Лекин кўриб турибсизки, Игорда ҳаммаси яхши.\nУ “Пахтакор”да ишончли футболчилардан бири, ҳужумчи сифатида вазифасини бажариб голлар уряпти. Бир сўз билан айтганда, Сергеев руҳан кучли ўйинчи эканлигини кўрсатиб берди. Куни кеча ҳужумчи sports.uz мухбирининг бир қанча саволларига жавоб қайтарди.\n- Игорь, “Пахтакор” билан Ўзбекистонда қўлга киритиш мумкин бўлган барча совринларга эга бўлдингиз. Энди руҳланишингиз учун қандай сабаб бор?\n- Сабаб доим топилади. Клуб билан қўлга киритиш мумкин бўлган совринлар бор. Шунинг баробарида индивидуал мукофотлар ҳам топилади. Масалан, энг яхши тўпурарга аталган соврин ёки энг яхши футболчи...Футболда руҳланиш учун сабаблар доим топилади.\n- Яқинда эшитдимки, чет элга кетар экансиз. Бу сиз учун “Пахтакор”даги охирги мавсум бўлиб қоладими?\n- Бу саволингизга тайинли жавоб беришим қийин. Чунки ҳозир ҳеч нарса аниқ эмас. Эртага нима бўлишини ҳеч ким олдиндан айта олмайди. Қолаверса, хорижга чиқишим билан боғлиқ аниқ таклиф бор дея олмайман. Ҳозирча бу ҳақда ўйлашни истамайман. Чемпионатдан сўнг юзага келган танаффус чоғида маза қилиб хордиқ чиқариш ҳақида ўйлаяпман.\n- Сизни тушундим, аммо четдан сизда таклифлар борлиги ҳақидаги гаплар ростми?\n- Чет элдан таклифлар доим бўлган. Гап таклифнинг қанчалик жиддийлигида. Хориждаги жамоалардан бирига йўл олиш муаммо эмас. Бироқ ўша клубнинг даражаси қандай эканлиги ўйинчи учун катта аҳамият касб этади.\n- Бу мавсумда 16 та гол урдингиз. Бу кўрсатгич ҳужумчи сифатида сизни қониқтирадими?\n- Йўқ, кўнглим тўлмади. 16 та гол - барибир бу унчалик юқори кўрсатгич эмас. Бундоқ олиб қараганда 16 та голга муаллифлик қилиш ҳам ёмон натижадек кўринмайди. Қолаверса, асосий таркибда ўйнамаган пайтларим ҳам бўлганини эсдан чиқармаслик керак. Инсон муайян бир натижага эришгани билан кифояланиб қолмай, бундан ҳам кўпроғини истайди. Менда ҳам бундай истак йўқ эмас.\n- Жамоадошингиз Драган Черан бу йил ҳам яна тўпурар бўлди. Агар у бўлмаганида ўзим тўпурар бўлардим, деб ўйлайсизми?\n- Йўқ, бу тўғри қўйилган савол эмас. Мен билан бирга ўйнаган футболчиларсиз ҳозир шу даражамга чиқмаган бўлардим. Майдонда бирга ўйнар эканмиз, бир-биримизга ёрдам бериш пайида бўламиз. Черансиз шунча учрашувни ютмаган бўлишимиз ҳам мумкин эди. Бу саволингизга жавоб беришим яна қийин бўлаётганини айтишим керак. Бизнинг 10-рақам эгаси жуда яхши футболчидир.\n- Сизнинг “Пахтакор”даги кейинги тақдирингиз бевосита Арвеладзенинг кетишига қанчалик боғлиқ?\n- Ҳар қандай ҳолатда ҳам бош мураббий – бош мураббийдир. Клубда якуний сўзни айнан бош мураббий айтади. Агар устозингиз бугун майдонга тушмайсан деса унинг кўрсатмасига амал қилишингиздан бошқа чора қолмайди. Аммо кишида ҳам танлаш ихтиёри бор ва тақдирини ўзи ҳал қилади. Агар “Пахтакор”да қолишни истасам, шу ерда ўйнайвераман. Ҳаммаси фақат истак ва хоҳишимга боғлиқ. Сўнгги паллада Арвеладзе қарорим юзасидан маслаҳат бериши мумкин холос.\n- Игорь, сиз руҳан кучли футболчи эканингизни кўпчилик билди. Айниқса, миллий термада сизни танқид қилганларида бу ҳол сизни янада кучли қилгандек. Буни қандай енгиб ўтдингиз?\n- Буни ўзим ҳам билмайман. Киши иродали бўлмоғи керак. Акс ҳолда атрофдан бўлаётган гап-сўзлар ва танқидлар туфайли руҳан синиши ва ўзини бутунлай тиклай олмаслиги ҳам мумкин. Биринчи навбатда инсон кучли эканлигини ўзига исботлаб бериши керак. Ўзимни руҳан ўта кучли, шунинг баробарида жуда кучсиз ҳам дея олмайман. Мен буни 100 фоиз ишонч билан айтишим мумкин. Гоҳида ҳаммасига қўл силтаб кетадиган ҳолатлар ҳам бўлган. Аммо киши ичидаги ҳис-туйғуни жиловлай олиши керак. Танқидчиларга жавоб беришнинг энг яхши йўли ўз устида ишлаш ва майдонда нималарга қодирлигини исботлаб беришдадир. Ўйлайманки, мен бу масалада танқидчиларимга ўзим ҳақимдаги фикрлари нотўғри эканлигини исботлаб бера олдим.\n- Мухлислар доим сизни Бабаяннинг футболчиси деб гапиришади. Лекин кўрдикки, Шота Арвеладзе жамоасида ўз кучингизни кўрсата олдингиз. Агар Бабаян сизни ўз клубига таклиф қилса кетасизми?\n- Мухлислар мен ҳақимда доим Бабаяннинг ўйинчиси дейишганми? Йўқ, бу каби гапларга қўшила олмайман. Улар хато қилишади. Ҳаммаси журналистлардан бири шу ҳақида ёзишни мақсад қилганидан сўнг бошланган. Кейин эса ишқибозлар ўша мақоладаги гапни ушлаб ўзларига шиор қилиб олишган. Бабаян бошқариши мумкин бўлган жамоага боришим мумкинми? Бир нарса дея олмайман, ҳаммаси истак ва хоҳишга боғлиқ. Эртага ва индинга нима воқеа бўлишини ҳеч ким олдиндан билмайди. Билмадим, ростини айтсам, бу ҳақида умуман ўйламаяпман ҳам.\n- Ёқтирган футболчингиз ким?\n- Аниқ кумирларим йўқ. Аммо менга Роналду, Левандовски, Бензема каби ҳужумчилар ўйинини кузатиш ёқади. Шунинглек, “Ливерпул”даги Маненинг майдондаги ўйинини кузатишни ёқтираман. Қайси клубга мухлислик қилишми, мен аниқ бир гап айта олмайман. Чунки бола ёки ўспирин эмасман. Болалик пайтида одам “Манчестер Юнайтед”, “Реал” ёки “Барса”га мухлислик қилиши мумкин. Одам ёши ўтиб бориб тажрибаси ошаркан, “Реал”да тўп суриши мумкин эмаслигини тушуниб етганидан сўнг, воқеликни теран ҳис қилади. Тўғри, ҳар қандай футболчи топ-5 чемпионатларидан бирида тўп суришни исташи табиий. Мен ҳам бундай истакдан мустасно эмасман. Аммо болалар каби орзулар осмонида учадиган ёшдан ҳам ўтганимни айтишим даркор.\n- Матбуотда ўзингиз ҳақингизда ёзилган мақола ёки суҳбатларни ўқиб турасизми?\n- Жуда қизиқарли савол. Йўқ, ўқимайман. Тўғри, олдинлари ўқиб турардим, аммо бир қанча асосли сабаблар юз берганидан сўнг ўқишни бас қилганман. Менга баъзида жамоадошларим ёки танишларим сен ҳақингда фалон, фалон гапларни ёзишибди, деб айтиб қолишади. Ўзим ҳақимдаги ёзилган нарсаларни ўқишга жуда ҳам ошиқавермайман.\n- Машарипов “Пахтакор”дан кетса, бу клуб учун катта йўқотиш деб ўйлайсизми?\n- Ҳа, бу “Пахтакор” учун катта йўқотиш бўлади. Лекин ҳаётда инсон ўз келажагини ҳал қилади. Аммо Машарипов кетиши билан “Пахтакор” инқироз кўчасига кириб қолади, деган хулосага келиш ҳам ярамайди. Машариповни ҳам тушуниш мумкин. Агар у кетишга қарор қилса, бу қарорини фақат ҳурмат билан қабул қилиш керак бўлади холос. Демак у ўзи учун қайси йўл тўғри бўлишини билади.\n- Баъзи футболчиларимиз Осиё мамлакатларига кетяпти. Аммо биз сизни Россия ёки бошқа Европа чемпионатларида ўзингизни синаб кўришингизни ҳам истардик...\n- Кўпчилик Осиё мамлакатларига фақат ўсиш учун бормайди, балки молиявий имкониятини яхшилаш мақсадида ҳам боради. Россия, Европадаги клублардан таклифлар тушса футболчининг ўйланишига ҳожат қолмайди. Мисол тариқасида олтинчи дивизионда ўйнайдиган футболчи ҳам маошдан қаноатланмай бошқа бир соҳада ишлаш орқали пул топадику. Қайси футболчи Европада ўйнашни истамайди, ҳамма хоҳлайди. Жумладан, мен ҳам. Лекин ҳаётда ҳаммаси киши ўйлагандек юз беравермаслигини тўғри қабул қилиш керак.\n- Масалан, сиз ҳам ўз вақтида Хитой ва БАА чемпионатларида тўп сургансиз. Лекин бу унчалик муваффақиятли чиқмаган...\n- Ўйлайманки, ҳар бир саволга берган жавобларимни ўзгартирмасдан ёки нимадир қўшиб ишлатмасдан борлигича ёзасиз. Футболчининг ўйини ҳар доим ҳам ўзи ўйлаган даражада чиқавермайди. Ҳатто буюк ўйинчиларнинг ҳам майдонда борлиги сезилмай қоладиган учршувлар ҳам кузатилади.\n- Италия А сериясида тўп сураётган Элдор Шомуродовни диққат билан кузатяпсизми? У ерда ўзини кўрсата олармикин?\n- Ҳа, Шомуродовнинг ўйинларини кузатиб боряпман. Тўғри, доим ҳам эмас, аммо иложини топишга ҳаракат қиламан. Саволни сал нотўғри қўйдингиз чамамда, у Италияда ўзига билдирилган ишончни оқлай оладими? Йўқ, саволни бу тарзда қўйиш тўғри эмас. Унинг “Женоа”да ўйнаб кетиши тарафдориман. Шомуродовга мухлислик қилишда давом этаман холос. Ишончни оқлайдими ёки йўқми, бундай гаплар унчалик тўғри келмайди.\n- Сизнинг ўйинингизни кузатар эканмиз, ажойиб ҳолатларга ҳам гувоҳ бўламиз. Масалан, ўта қулай имкониятдан гол ура олмаслигингиз мумкин, бироқ қийин вазиятда гол ура оласиз. Бу сизга ёқадими?\n- Ҳужумчи сифатида ҳар доим голлар уришни хоҳлайман. Бор гап шу. Шунинг учун ҳам машғулотларда тер тўкаман. Футболда кўп нарса турли омилларга боғлиқ бўлади. Гоҳида жуда қулай вазиятни хавога совуришингиз, баъзида эса гол уриш мумкин бўлмаган ҳолатда рақиб дарвозасини ишғол этишингиз юз беради. Асосийси, футболчи бир жойда тўхтаб қолмаслиги керак.\nEy Shuncha gapirsang ham baribir qurib qolgan To‘nkasan to‘nkaligingcha qolasan Bunga Sabab Babayan amaking


31 мартда Teslaдан ҳамёнбоп янги русум » Скачать музыку бесплатно новинки музыки 2016-2017\n31 мартда Teslaдан ҳамёнбоп янги русум\nКомментариев: 0 Просмотров: 349 Дата: 7-03-2016, 13:57 Tesla компанияси раҳбарияти шу ойнинг охирида Model 3 русумини кўрсатишини маълум қилди. Тақдимот Жанубий Каролинада ўтказилади. Tesla Model 3 нархи 35 минг доллар бўлиши ҳақида гап-сўзлар юрибди, аммо компания бу хабарни шарҳламади. Экспертлар фикрича, Tesla Model 3 BMW M3 ва M4лар билан рақобатлашади. Янги электромобилга Model S каби двигатель ўрнатилади, аммо пухта ишланган аэродинамикаси сабаб машина ўта тезкордир. 4-4,1 сонияда юз тезликка чиқади. Тўла заряди билан 700 км йўл босиши мумкин. Илгари бу кўрсаткич 450 км эди. - деб хабар бермоқда Carzone.uz нашри.


14:38 / 08.09.2021 | Suhrob Isroilov | 483\nАссалому алайкум! Мен келажакда Қуръондаги суралардан Пайғамбаримизни ҳадисларидан олиб шеърий китоб чиқармоқчиман. Қурондаги сўзларни ва Пайғамбаримизнинг ҳадисларини қофияга солиб шеър қилиб чиқарсам жоиз бўладими?\n– Ва алайкум ассалом! Жоиз эмас. Қуръони Каримнинг асл назмини ўзгартириб, шеър вазнига солиш уммат ижмоъси билан ҳаромдир. Шунингдек, Қуръони Карим матнини сўзма-сўз таржима қилиб айни шу таржимани шеър вазнига солиш ҳам иттифоқан дуруст бўлмаган ишдир. Лекин Қуръони Карим маъноларини, тафсирларини шеърий вазн ва қофиялар билан ёзиш масаласи хозирги замон уламолари орасида ихтилофли бўлиб турган масалалардан биридир.\nБир гуруҳ олимлар, Қуръон ва унинг тафсири орасида катта фарқ мавжудлиги ва ҳамда оятларни тафсир қилиш машруъ, мандуб амал эканига таянган ҳолда, шунингдек, шеърий қофияларнинг жозибадор ва ҳифзи енгил бўлишини ҳисобга олиб «Қуръонни шеърий вазн ва қофияларга солиб тафсир қилиш мумкин», деб айтсалар, бошқа бир гуруҳ уламолар, Қуръони Карим маъноларини шеър вазнлари ва қофияларига мосламаслик фикрида эканини айтадилар.\nАлбатта, насрдан кўра, шеърнинг назми хотирада сақлаб қолиш учун қулай, қофия ва вазнлар билан эса қулоққа янада ёқимли ва эшитимли бўлади. Ва яна шеърнинг иборалари жозибали, латофатли бўлиб, тингловчини ўзига ром қилиши табиий. Мана шу жиҳатларни эътиборга олиб баъзи диний фанларда шеърий адабиётлар ҳам таълиф этилган. Масалан: ақоид, фиқҳ, тажвид, сарф, наҳв каби соҳаларда шеърий адабиётларни кўплаб учратиш мумкин. Қуръони Каримни шеър вазнларига мослаб таржима ва тафсир қилишга ижобий ёндашувчилар ҳам, мана шу фойдали жиҳатларни кўзлаб, «Қуръонни шеър вазнида тафсир қилиш жоиз», деб айтадилар. Токи Қуръон маънолари вазн ва қофиялар билан янада ёқимли, жозибали, хотирада сақланиб қолиши енгилроқ бўлсин, деб.\nМанбаларда эса икки томондан бирини ҳам қўллаб-қувватловчи, бу ишни дуруст ё нодуруст эканига сароҳатан далолат қиладиган бирон бир ҳужжат мавжуд эмас. Яъни Қуръонда ҳам, ҳадисларда ҳам, салафи солиҳларнинг таълимотида ҳам очиқчасига «Қуръонни шеър вазнига мослаб тафсир ва таржима қилинг», деган сариҳ буйруқ келмаган. Шу билан бирга, бу ишдан очиқчасига қайтарилган наҳй ҳам йўқ. Яъни «Қуръони Каримни тафсир қилишда шеър вазни ва қофияларидан фойдаланманглар», деганга ўхшаш биронта тақиқ маълум эмас.\nАммо шундай бўлса-да, Аллоҳнинг каломи − Қуръони Каримни шеър назми билан тафсир қилиш мумкинми ё мумкин эмасми? деган саволга, қуйида тақдим қилинмиш баъзи далиллар ишорасига таяниб ва келиб чиқиши мумкин бўлган айрим хатарли оқибатларни ҳисобга олган ҳолда, биз: «Аллоҳнинг каломини шеър назми билан таржима ва тафсир қилиш мумкин эмас, тафсир илмини шоирликка ҳаргиз яқинлаштирмаслик керак, Аллоҳнинг каломи шеър вазнлари ва қофияларига муҳтож эмас», деган фикр тарафдоримиз, деб жавоб берган бўлардик.\nБу жавобимизга қуйидагиларни сабаб қилиб кўрсатиш мумкин.\n• Аллоҳ таоло Қуръони Каримни шоирларнинг шеърларидан фарқли бўлишини истаган ва Ўз каломини шеър вазни ва қофиясига мос тарзда нозил қилган эмас! Қуръони Карим ўзига хос, гўзал ва мўъжизакор назмга эга бўлиб, асло шоирларнинг шеърий вазни ва қофияларига ўхшамайди. Қуръони Карим назми билан шоирларнинг шеърлари орасида жуда катта фарқ бор. Шундай экан, унинг маъноларини ҳам вазнга солиш, қофиялаштиришнинг кераги йўқ.\n• Қуръони Карим шоирнинг шеъри эмаслигини, Аллоҳ таолонинг ўзи таъкидлаган! Ал-ҳааққоҳ сурасининг 41 оятида: «Ва у шоирнинг сўзи эмасдир», деб келтирилади. Шундай экан, асли шеърдан йироқ бўлган Аллоҳ каломининг тафсир ва маъноларини баён қилишни ҳам шоирларга топширмаслик керак.\n• Расулуллоҳ (соллаллоҳу алайҳи васаллам)га шоирлик тўғри келмаслигини Аллоҳ таоло ҳам, Расулуллоҳнинг ўзлари ҳам таъкидлаб айтганлар! Ёсин сурасида шундай марҳамат қилади:\nوَمَا عَلَّمْنَاهُ الشِّعْرَ وَمَا يَنبَغِي لَهُ إِنْ هُوَ إِلَّا ذِكْرٌ وَقُرْآنٌ مُّبِينٌ۝\n«Биз унга шеърни таълим берганимиз йўқ. Ва бу унинг учун тўғри ҳам келмайди. У зикр ва очиқ-ойдин Қуръондан ўзга нарса эмас». («Тафсири Ҳилол»)\nМавлоно Мулла Али ал-қори ҳазратлари ушбу оятнинг тафсирида шундай дейди:\n(وَمَا عَلَّمْنَاهُ الشِّعْرَ) تعليم القرأن و تفهيم الفرقان فانه لا يماثله مبنى و لا يشابهه معنى لانه غير موزون و لا مقفى و ليس فى معناه ما يقصده الشعراء من التخيلات المرغبة لها و المنفرة و نحوها مما لا اصل لها و لا حقيقة عندها. و عن إبن عباس و غيره: ما ولد عبد المطلب ولد ذكر و لا انثى إلا يقول الشعر الا رسول الله صلى الله عليه و سلم.\nЯъни Қуръон таълими ва тафҳими − тушунтириш, англатиш ифода этиш − бу асло шеърга ўхшамайди. Лафзи, мабносида ҳам, маъносида ҳам шеърга ўхшашлик, яқинлик йўқдир. Чунки Қуръон шеър каби вазн ва қофияларга мосланган эмас. Шунингдек, Қуръонда шоирларнинг хаёлот оламида кезиб ўйлаб топадиган, росту ёлғон аралашмасидан иборат, асли ҳақиқатдан йироқ, қулоққа ёқимли сўзлари йўқдир! Абдуллоҳ ибн Аббос ва бошқалардан ривоят қилинишича, Абдулмутталибнинг барча фарзандлари − ўғил-қизларининг ҳаммаси шеър айтар эдилар, магар, Расулуллоҳ (соллаллоҳу алайҳи васаллам) мустасно! (Анвору-л-қуръан ва асрору-л-фурқон. Мулла Али ал-қори. Дору-л-кутб ал-илмийя. Байрут. 1971.) Шундай экан, уламоларимиз ҳам тафсир қилишда, Расулуллоҳга тўғри келмаган шоирлик ҳунарига яқин йўламасликлари керак.\n• Расулуллоҳ (соллаллоҳу алайҳи ва саллам шеър тўқиш ва ёдлашни яхши кўрмаганлар! Юқоридаги ояти кариманинг тафсирида таниқли олим Жалолуддин Суютий ҳазратлари ушбу ҳадисни келтирадилар:\nأخرج عبد الرزاق، و عبد ابن حميد، و ابن جرير، و ابن المنذر، و ابن ابي حاتم عن قتادة قال : "بلغنى انه قيل لعائشة هل كان رسول الله صلى الله عليه و سلم يتمثل بشي من الشعر؟ قالت كان ابغض الحديث إليه. غير انه كان يتمثل ببيت اخى بنى قيس، يجعل اوله آخره، و آخره اوله و يقوال "و يأتيك من لم تزود بالأخبار"، فقال له ابو بكر: ليس هكاذا. فقال له رسول الله صلى الله عليه و سلم: "إني و الله ما انا بشاعر و لا ينبغى لى". "\nЯъни Абдураззоқ, Абд ибн Ҳумайд, ибн Жарир, ибн ал-Мунзир ва ибн Абу Ҳотам (раҳимаҳумуллоҳ) Қатода (розияллоҳу анҳу)дан ривоят қиладилар: Қатода (розияллоҳу анҳу) айтди: «Менга шундай хабар етиб келди, Оиша онамиз (розияллоҳу анҳо)дан шундай деб сўралган экан: «Расулуллоҳ (соллаллоҳу алайҳи васаллам) бирон-бир шеърни мисол қилиб айтармидилар?» У зоти шарифа жавоб бердилар: «Шеър ул Зот учун энг мабғуз сўз бўлиб келган. Лекин ул Зот Аху Бани Қайснинг байтини мисол қилиб ўқир эдилар, байтни ўқишда аввалини охирига, охирини аввалига алмаштириб юборардилар. Шунда, ул Зотга Абу Бакр (розияллоҳу анҳу) (тузатиш ниятида): «Ундай эмас», дедилар. Расулуллоҳ (соллаллоҳу алайҳи васаллам) жавоб бердиларки: «Аллоҳга қасамки, мен шоир ҳам эмасман, шоирлик менга тўғри ҳам келмайди». (Аддурру-л-мансур фит-тафсир билмаъсур. Жалолуддин Суютий. Қоҳира. 2003.)\nШундай экан, Қуръон маъноларини шеърга айлантириб ёд олиш ўрнига, унинг айнан ўзини ёд олишга кўпроқ эътибор қаратиш лозим.\n• Расулуллоҳ (соллаллоҳу алайҳи васаллам) ҳаётлик чоғларида Қуръон маъноларини саҳобаларга изоҳлаб, тафсир қилиб, баён қилиб берар эдилар. Аммо Қуръон маъноларини баён қилишда, шеър вазни ва қофиясида сўзлаганлари бирон ривоятда нақл қилинган эмас. Шундай экан, муфассирларимиз ҳам, ул Зот қилмаган ишдан йироқ туришлари керак.\n• Саҳобалар ва улардан кейинги тобеин ва табаъа тобеинлардан биронталари Қуръони Каримни шеър вазнида тафсир қилганлари маълум эмас! Аҳли суннанинг мутааххир олимлари тарафидан ҳам, шеърий назм билан битилган тўлиқ тафсир асарлари машҳур бўлмаган. Шундай экан, салафи солиҳлар қилмаган ишни қилиб, янгилик қилгандан кўра, уларга тобе бўлиб, назмдан кўра наср йўлидан бориш маъқул.\n• Айрим манфаатларни ҳисобга олиб, шеър вазнидаги тафсирларни «бидъати ҳасана», дейиш ҳам унчалик тўғри келмайди! Чунки Қуръон маъноларини шеър қилишнинг фойдасидан зиёни кўп. Бугун шеър қилинган Қуръон маънолари эртага ашула бўлиши, мусиқа асбоблари билан куйланиши эҳтимолдан ҳоли эмас! Турли саловат ва нашидаларни мусиқа куйларига солиб, қўшиқ куйлаб юрганлар Қуръоннинг шеърий тафсирларини ҳам куйлашда бир-бирлари билан мусобақа бошлаб юбормасликларига ҳеч ким кафил бўла олмайди. Натижада Қуръоннинг тафсирлари ашулага айланиб, бора-бора Қуръоннинг ўзини ашула қилиб куйлашга ҳам йўл очиб берилган бўлади. Шундай экан, бу хунук оқибатнинг олдини олиш мақсадида Қуръон маъноларини шеър вазни ва қофияларига асло яқинлаштирмаслик керак.\n• Қуръонни шеър вазнида тафсир қилиб тарқатиш, эътиқоди шаклланмаган авом орасида «Қуръон ҳам катта бир шеърий асар экан», деган нотўғри тушунчани хосил қилиш хавфи ҳам бор. Бу эса Қуръони Карим ҳақидаги эътиқодни янада бузилишига олиб келади. Шундай экан, халққа Қуръонни етказиш билан фойда келтираман, деб Қуръон ҳақида ботил тушунча ҳосил қилиб, зарар келтириб қўйишдан эҳтиёт учун, Қуръон маъноларини шеър қилмаслик керак.\n• Қуръонни шеър қилмоқчи бўлган шоир унинг маъноларига халал етказиши турган гап. Қофияларни келиштираман, ибораларни жозибадор қиламан, деб ҳаёлот оламидан ғарибу камёб сўзларни излаб топиб, қўллашлари натижасида, асл маънога футур етиши, мақсад ўзгариб кетиши, Қуръон маъноларининг шеър маънолари билан аралашиб кетиши мумкин. Шундай экан, ислоҳ қиламан, деб ифсод йўлига тушиб қолмаслик учун Қуръон маъноларини шеър қофияларидан йироқ тутиш лозим.\n• Тафсир қилишдан асл мақсад − Қуръони Каримнинг чексиз маъноларини кашф қилиб, имкон қадар оммага тўлиқ, мукаммал тарзда ифода ва изоҳ қилиб беришдир. Шеърнинг муайян қофияси ва вазни эса бу мақсадни хосил бўлишига тўсиқ бўлиши мумкин. Одатда аҳолининг адабиётдан йироқ қатлами шоирларнинг шеърларини тўлиқ англашдан ожиз бўлади. Уларга бирон мисрани тушунтириш учун насрий тилда кенгроқ изоҳлашга эҳтиёж бўлади. Чунки шеърда қофия ва вазн зарурати учун кўп сўзлар ўз ўрнидан бошқа жойга жойлаштирилади. Бу эса уни тушунишда қийинчиликлар келтириб чиқаради. Каломуллоҳнинг маъноларини содда наср услубида баён қилишнинг ўзи ўта улкан машаққатли иш бўлса-ю, маълум вазн ва қофия қолиплари ичида Қуръон маъноларини ифода қилишга йўл бўлсин. Қуръони Карим маъноларини шарҳга муҳтож шеър вазнлари ичига яшириш, тафсирдан кўзланган асл мақсадга нисбатан олганда, мантиқсизлик бўлади. Шундай экан, Қуръонни назм услубида тафсир қилгандан кўра, содда наср услубида тафсир қилиш керак.\n• Аллоҳ таоло Шуаро сурасининг охирги оятларида шундай дейди:\nوَالشُّعَرَاء يَتَّبِعُهُمُ الْغَاوُونَ۝ أَلَمْ تَرَ أَنَّهُمْ فِي كُلِّ وَادٍ يَهِيمُونَ ۝ وَأَنَّهُمْ يَقُولُونَ مَا لَا يَفْعَلُونَ۝ إِلَّا الَّذِينَ آمَنُوا وَعَمِلُوا الصَّالِحَاتِ وَذَكَرُوا اللَّهَ كَثِيرًا وَانتَصَرُوا مِن بَعْدِ مَا ظُلِمُوا وَسَيَعْلَمُ الَّذِينَ ظَلَمُوا أَيَّ مُنقَلَبٍ يَنقَلِبُونَ ۝َ\n227. Магар иймон келтириб, солиҳ амаллар қилганлар, Аллоҳни кўп зикр этганлар ва мазлум бўлганларидан кейин нусрат қозонганлар (ундай эмаслар). Зулм қилганлар эса тезда қайси ағдарилиш жойига ағдарилишларини билурлар. («Тафсири Ҳилол»)\nОяти кариманинг аввалида, шоирларни ёппасига танқид қилиниб, кейин эса айримларини истисно қилинганидан шу маълум бўладики, шоирларнинг аксари ёлғончи бўлишади. Улар ўзлари қилмайдиган ишларни гапириб юрадилар. Албатта, бу − ҳамма шоир шунақанги бўлади, дегани эмас. Солиҳ амал қилган, Аллоҳнинг зикрида бўлганлар юқоридагилардан истисно тариқасида ажратиб қўйилган. Лекин шуни назардан қочирмаслик керакки, ояти каримада истисно йўли билан ажратиб қўйилган, солиҳ шоирлик ҳамманинг ҳам қўлидан келавермайди. Шоирлар кўпинча хаёлот оламида кезиб юрадилар. Ҳақиқатдан йироқ, баландпарвоз гапларни кўп гапиришади. Аллоҳнинг каломини шеър вазнида тафсир қилиб халққа етказаман, деган шоир ҳам, ёлғончи шоирлар қаторига қўшилиб қолиш хавотиридан омонда эмаслигини ёдда тутиши лозим. Чунки қофиясини келиштираман, деб қўшимча қилган бирор ножўя сўзи уни «ўзлари қилмайдиган ишларни айтиб юрувчи» ёлғончи шоирга айлантириб қўйиши мумкин. Шундай экан, шоирлар Аллоҳнинг каломидек улуғ китобни шеър қилиб изоҳлашдан узоқ юрсалар, ўзларига ҳам, бошқаларга ҳам яхши бўлади.\n• Юқоридаги ояти кариманинг тафсирида, «Хозин» номи билан машҳур бўлган Алоуддин Али ибн Муҳаммад ибн Иброҳим Бағдодий ҳазратлари қуйидаги ҳадисни келтирадилар:\nعن ابي هريرة رضى الله عنه ان رسول الله صلى الله عليه و سلم قال: لأن يمتلىء جوف احدكم قيحا حتى يريه خير له من ان يمتلى شعرا\nЯъни «Сизлардан ҳар бирингизнинг то ташналиги қонгунча қорни йиринг билан тўлиши, қорни шеър билан тўлганидан хайрлидир».\nАлбатта, бу ҳадиси шарифда ҳам юқоридаги оятдаги каби, ҳукм умумий эмас, балки, ёлғон аралашмаган шеърлар мустасно бўлар. Аммо ҳадиси шарифнинг умумий маъноси шуни англатадики, Расулуллоҳ шеърни ёқтирмас эдилар. Бу ҳақда Исмоил ибн Касир (раҳимаҳуллоҳ) ҳам ўз тафсирларида айтиб ўтган. У кишининг айтишича, Расулуллоҳ шеърни яхши кўрмасдилар.\nЮқорида келтириб ўтилган сабабларга кўра, шуни хулоса қилиб айтамизки, Қуръони Карим маъноларини шеър вазни ва қофиялари билан ифода қилишнинг фойдасидан зарарли томонлари кўпроқдир. Бу ишда энг аслам йўл салаф ва халафлардан иборат катта жамоъанинг йўли бўлиб, фақатгина насрий услубда, иложи борича содда ва тушунарли қилиб тафсир қилиш лозим. Тарихда, айрим оят ва сураларни шеър вазнида тафсир қилганлар ҳам бўлгани айтилади. Аммо уларнинг ҳам маъруф ва машҳур бўлмаганини ҳисобга олиб, ўша шеърий тафсирларни аҳли илмлар қабул қилган эмас, деб айтишимиз мумкин.\nХуллас калом, Аллоҳ каломининг ўзига хос, гўзал ва мўъжизакор назми бор. Бу назм шоирлар ўйлаб топган шеърнинг назмию қофиясидан чандон-чандон улуғ ва латофатлидир. Уламоларга эса Аллоҳнинг каломини изоҳлаб, тафсир қилиб оммага баён қилиб бериш − вожиб. Бу вазифани имкон қадар, тушунарли кенг ва содда тилда бажаришлари керак. Валлоҳу аълам!\nҒуслдан кейин намоз ўқиш\nДилдан хис қилиш


3 Апрель 2021 13:07\nУй-жой олиш учун навбатда турган 50 та оила «Нурли ер» дастури асосида қурилган ижтимоий уй-жойлар билан таъминланади. Туркистон вилояти ҳокими Ўмирзак Шўкеев Мақтаарал туманида амалий ташриф билан бўлиб, тумандаги мавжуд вазият билан танишди.\nВилоят раҳбари Мирзакент овулидаги янги қурилган микрорайонда бўлиб, «Нурли ер» дастури асосида қурилиши режалаштирилган кўп қаватли уй-жойлар лойиҳалари билан танишди ва бир қатор муҳим масалаларни муҳокама қилди. Қурилаётган мактаб ва болалар боғчасини кўриб чиқди ва пудрат ташкилотлари билан учрашди. Таълим муассасаларини янги ўқув йилидан олдин фойдаланишга топшириш тўғрисида кўрсатма берди.\nБундан ташқари, қайта қуриш ишлари олиб борилаётган К.Мунайтпасов номидаги марказий стадионга ташриф буюриб, ушбу ҳудудда оммавий спортни ривожлантириш учун шароитларни ўрганиб чиқди.\nВилоят ҳокими Мирзакентда янги қурилган қишлоқ тиббиёт клиникасида бўлди. Амбулатория хизмати ишга тайёр. Тиббиёт муассасаси замонавий жиҳозлар билан тўлиқ жиҳозланган. Яқин кунларда Оргебас ва Фирдауси овулларида худди шундай қишлоқ тиббиёт амбулаторияси ва фельдшерлик-акушерлик пункти очилади.\nКалит сўзлар: Кўп фарзандли оила, Уй-жой, Жамият, Ҳудудларни ривожлантириш,


Сантьяго Солари «Реал»нинг халоскорлигига ярайдими? - Zamin.uz\n02:00 / 14.11.2018\n«Камп Ноу»даги шармандали мағлубиятдан сўнг Лопетегида «Реал» бош мураббийи бўлиб қолиш учун умуман имконият қолмаган, шу боис эртасигаёқ истеъфога чиқарилганди. «Қаймоқранглилар» ишқибозлари Хуленни Флорентино Перес президентлик қилган даврдаги энг ёмон мураббийлардан бири сифатида эслаб қолишади. Сўнгги 7та ўйиндаги 5та мағлубият, тўплар нисбати - 4:13, 8 соат мобайнида гол урилмагани, Примера турнир жадвалидаги 9-ўрин. Лопетеги «Реал»ни айнан шундай ҳолатда ташлаб кетадиган бўлди. Вазиятни биринчи бўлиб ўнглаш вазифаси эса 42 ёшли аргентиналик мутахассис Сантьяго Солари чекига тушадиган бўлди. Хўш, бу мураббий халоскорликни эплай олармикан?\n2000-2005 йиллар мобайнида «Қироллик клуби» шарафини ҳимоя қилган Солари «бланкос» сафида жами 148та учрашув ўтказган. «Реал» таркибида икки марта Испания чемпионлигини қўлга киритган, Қитъалараро кубок соҳибига айланган ва ҳаттоки, Чемпионлар Лигаси бош совринига эга бўлган. 2002 йили Сантьяго «Байер»га қарши кечган ЕЧЛ финалида 90 дақиқа тўп сурган, унинг жамоаси эса 2:1 ҳисобида зафар қучганди. Солари чап қанот ярим ҳимоясида, Зайниддин Зидан ва Луиш Фигу ҳамроҳлигида ўйнаган.\nФутболчилик фаолиятини якунлаганидан кейин унга «бланкос»нинг ўсмирлар жамоасини шуғуллантириш таклифи билан чиқишган. У ерда уч мавсум ишлагач, «Реал» ўринбосарларини қабул қилиб олишга муваффақ бўлган. Мана, орадан икки йил ўтиб, етарлича тажриба тўплаган мураббий асосий жамоани вақтинчалик бошқарадиган бўлди. Кўпчиликнинг фикрича, Перес Антонио Конте билан келиша олса, Солари «Кастилья»га қайтади, аммо бу воқеалар ривожининг ягона варианти эмас. «Реал» президенти мураббийларга имконият беришга ўрганган. Сантьягога кўп вақт ажратилмаслиги тушунарли, бошқача бўлиши мумкин ҳам эмас. Вазиятни ҳозироқ тузатиш керак, Солари буни уддалай олмаса, Перес «Қироллик клуби»га бошқа номдорроқ мутахассисни олиб келишдан бошқа чора тополмайди.\nАйни пайт Соларининг ҳолати мана бундай: Ла Лига регламентига кўра, бирор-бир мураббий лавозимга вақтинчалик тайинланса, ўша клубда тегишли лицензияга эга мутахассисни ушбу вазифага тўлақонли тайинлаш учун роппа-роса 15 кун берилади. Соларида шундай лицензия бор. Демак, «Реал» 13 ноябрда ё Сантьягони «вазифа бажарувчилик»дан халос қилади ёки бошқа мураббий олиб келади. Тайинланган муддат ичида «қаймоқранглилар» тўртта ўйин ўтказишлари белгиланганди - Испания кубогида «Мелилья» билан (сафарда), Примерада «Вальядолид» (уйда) ва «Сельта» (сафарда) билан, ЕЧЛда эса «Виктория» (сафарда) билан. Айнан шу учрашувларда Солари «Реал»да муваффақиятга эриша олишини исботлаши лозим.\nҲозирча юқорида келтирилган дастлабки иккита баҳсда «Қироллик клуби» ғалаба қозонди. Тўғри, тақвим оддий эмас, аммо жуда қийин деб ҳам бўлмайди. Эътиборлиси, шу тўртта учрашувда қўлга киритиладиган ютуқлар ҳам Флорентино Перес учун етарли бўлмаслиги мумкин. Натижа, албатта, асосий фактор саналади, лекин президент биринчи навбатда ўйин сифатига эътибор қаратишига шубҳа йўқ.\n«Жамоага оғир вазиятда келдим. Ҳолат енгил эмас, аммо биз уни ўзгартиришга қодирмиз. «Реал» футболчилари - ҳақиқий жангчи ва ғолиблар. Мен янги Зиданманми? Зайниддинни тинч қўйинг. Айни пайт завқ-шавқга тўламан, жуда бахтлиман. Мақсадим нима? Ғалаба қозониш», - деди Солари ўзининг дастлабки матбуот анжуманида.\nЗидан билан солиштиришлари аввалдан кутилганди. Француз ҳам 2000 йиллар бошида «Реал»да ўйнаган. Солари худди Зайниддин каби Флорентино Переснинг ишончига кирган. Мураббийлик йўлининг бошланиши ҳам ўхшаш, ахир Сантьяго ҳам айнан Зидан сингари жамоани инқироз даврида қабул қилиб олди. Фақат битта фарқ бор - франциялик мутахассис дарҳол бош мураббийликка тайинланганди («вазифа бажарувчи» қўшимчасисиз), Солари эса бу мақомга эришиш учун кўпроқ тер тўкиши лозим. Аргентиналик мутахассис ёқтирадиган услублар ҳақида гапирадиган бўлсак, у сўнгги пайтларда «Реал» танлаётган тактикаларни маъқул кўради - 4-3-3 ва 4-4-2. Шунингдек, Сантьяго «Кастилья»да кўпинча 4-2-3-1 схемасидан ҳам фойдаланарди.\nҲавода муаллақ турган яна битта савол бор. Перес нима сабабдан ҳозиргача Конте билан келиша олмади? Тўсиқлар, аслида, кўп. Биринчиси - Конте Пересдан узоқ муддатли шартнома, шунингдек, янги ҳужумчи ва марказий ҳимоячи сотиб олишни талаб қилди. Нега айнан шу чизиқлар? Ҳаммаси оддий - Антонио ўзи ёқтирадиган уч ҳимоячи тактикасини танлашни аллақачон ўйлаб қўйган. Демак, мураббий музокаралар пайти ўз сўзида туриб, бўш келмаяпти. Бундай позиция клуб раҳбарияти билан ишончли ва мустаҳкам алоқаларни ўрнатиш нуқтаи назаридан унчалик яхши эмас, бироқ Конте шундай йўлни танлаган экан, унга қарши бирор сўз дейишга ожизмиз.\nВа иккинчи муаммо - мураббийнинг «Челси» билан муносабатларида чала қолган ишлари. Гап шундаки, Антонио ҳамон Лондон клуби билан шартномани бекор қилмаган, мазкур омил «Реал»даги фаолиятини расман бошлашига тўсқинлик қилади. «Челси»нинг шартлари мана бундай: агар италиялик мутахассис «аристократлар» клубидан истеъфога чиқарилгани учун белгиланган 10 миллион евролик товон пулидан воз кечса, лондонликлар уни қўйиб юборишади. Ушбу ҳолат сабабли томонларнинг ўзаро музокаралари боши берк кўчага кириб қолди.\nАйни пайт Солари Контенинг келишидан хавотирланмаса бўлаверади. Олдинда мураббийни жуда муҳим бир ҳафта кутиб турибди ва барчаси унинг ўзига боғлиқ. Очиғини айтганда, Сантьягода «Реал»нинг тўлақонли бош мураббийи бўлиш учун имконият кўп эмас, аммо айнан шундай босимнинг йўқлиги унга Зиданнинг қаҳрамонлигини такрорлаш имконини берар?\nКелинг, яхшиси, воқеалар ривожидан илгарилаб кетмайлик-да, Хулен Лопетеги қолдириб кетган муаммоларни ҳал этишда Соларига омад тилайлик.\nМанба: interfutbol.uz “Замин” янгиликларини “Одноклассники”да кузатиб боринг\nЗинедин Зидан «Реал»га қайтди\n12-03-2019, 08:56, Спорт\nСолари: "Реал" ҳар доим совринлар учун охиригача курашади\n10-02-2019, 19:46, Спорт\nСантьяго Солари: "Реал" - дунёдаги энг омадли клуб\n27-11-2018, 08:25, Спорт\n10-11-2018, 08:52, Спорт\nРасман! «Реал» клуби Лопетегини истеъфога чиқарди\n30-10-2018, 09:28, Спорт\nЯнгиликлар » Спорт » Сантьяго Солари «Реал»нинг халоскорлигига ярайдими?


Манзилингиз:Муслимаат»Бош саҳифа»Янгилик ва хабарлар»Умумжаҳон исломий хайрия ташкилоти\nBy Muslimaat on\t Dekabr 14, 2014 Янгилик ва хабарлар\nУмумжаҳон исломий хайрия ташкилоти инсонпарвар ташкилотларнинг энг катталаридан ҳисобланади. У мустақил ташкилот бўлиб, дунёнинг турли жойларида ҳар хил йўналишларда ҳожатмандларнинг ҳожатини одам ажратмай, таассублик қилмай ҳамда сиёсий ва ирқий курашларга аралашмай қондиришда фаолият кўрсатиб келмоқда.\nУмумжаҳон исломий хайрия ташкилотига 1984 йил Кувайт шаҳрида бўлиб ўтган исломий анжуманда шайх Юсуф Қарзовийнинг бир миллиард доллар жамлаш зарурлиги хақидаги чақириғидан сўнг асос солинган. У маблағни тижоратга қўйиб, келган фойдаларини эса камбағаллик, жоҳилликка қарши кураш ва беморларга ёрдам йўлида сарфлаш таклифини берган.\nУшбу хайрия ташкилоти «Бир доллар бериб, бир мўминни қутқар» шиори остида бўлган. Бу фикр эса кўплаб уламоларнинг, хайр-эҳсон ташкилотларининг ҳамда мутафаккирларнинг таҳсин ва мақтовларига сазовор бўлган. Шунда улар бу умумжаҳон хайрия ташкилотига асос солишга киришганлар. Кувайтликлар бу ташкилотга асос солишда катта ҳисса қўшганлар, жумладан, марҳум Абдуллоҳ Алий Мутоввиъ Абу Бадр, Юсуф Жосим Ҳажжий, Саид Аҳмад Базиъ Ёсин, Саъд Жосирларни зикрга олиш ўринлидир. Бошқа юрт вакилларидан доктор Абдуллоҳ Умар Насийф, Шайх Абдурраҳмон ибн Абдуллоҳ ибн Акийл ва бошқа Ислом уламолари ўз ҳиссаларини қўшган ҳолда унга асос солишган. Уларнинг сони 160 га етади.\nУлар бу ташкилотга асос солишга қўшилиб, бу фикрни марҳум Амир Шайх Жобир Аҳмад Жобир Сабоҳ жанобларига тақдим килишган. Шайх Жобир жаноблари бу режага кўшилиб энг кўп ёрдамни берган ва қўллаб-қувватлаганларнинг биринчиларидан бўлган. Шу билан бирга, бу ташкилот ўз ҳақ-хуқуқига эга эътиборли ташкилот дея эътироф килиниши ҳақида расмий амирлик қарорини чиқарган. Маркази Кувайт давлатида бўлиб, Кувайтдан ташқарида унинг шаҳобчалари бўлишига қарор қилган.\nШу зайлда ушбу муборак ташкилотга асос солиниб, инсониятга ёрдам ва хайр-эҳсонда ташкилот ўз меваларини бера бошлаган. Бугунги кунгача кўплаб мўмин ва мўминаларга ва бошқа дин одамларига ҳам ёрдам кўрсатиб, Исломдаги инсонпарварликнинг улуғ намоёндаси бўлиб келмоқда.\nUmumjahon islomiy xayriya tashkiloti\nIyun 21, 2018 0\nТошкент Ислом институтида Хатмона


Шавкат Мирзиёев 2016 йил 4 декабрда Ўзбекистон президенти лавозимига сайланди. 2021 йил 24 октябрда иккинчи муддатга қайта сайланди.\nШавкат Мирзиёев Миромонович 1957 йил 24 июлда Жиззах вилоятининг Зомин туманида шифокор оиласида туғилган. Миллати – ўзбек. Олий маълумотли, 1981 йили Тошкент ирригация ва қишлоқ хўжалигини механизациялаш муҳандислари институтини тугатган. Муҳандис-механик мутахассислигига эга. Техника фанлари номзоди, доцент.Меҳнат фаолиятини 1981 йилда Тошкент ирригация ва қишлоқ хўжалигини механизациялаш муҳандислари институтида бошлаб, кичик илмий ходим, катта ўқитувчи, доцент, ўқув ишлари бўйича проректор лавозимларида ишлади.1990 йили Республика Олий Совети депутатлигига сайланиб, Мандат комиссиясининг раиси сифатида ҳам фаолият кўрсатди.1992 йилда Тошкент шаҳрининг Мирзо Улуғбек тумани ҳокими лавозимига тайинланди.1996-2001 йилларда Жиззах вилояти ҳокими, 2001-2003 йиллар мобайнида Самарқанд вилояти ҳокими лавозимларида ишлади.1995-2003 йилларда Олий Мажлис депутати сифатида ҳам фаолият олиб борди.2003 йилда Ўзбекистон бош вазири этиб тасдиқланди ва ушбу лавозимга яна уч марта – 2005, 2010, 2015 йилларда қайта тасдиқланди.2016 йил 8 сентябрь куни Ўзбекистон президентининг вазифа ва ваколатларини бажариш вақтинча унинг зиммасига юкланди.2016 йил 4 декабрь куни бўлиб ўтган президент сайлови якунлари бўйича Тадбиркорлар ва ишбилармонлар ҳаракати — Ўзбекистон Либерал-демократик партиясидан (ЎзЛиДеП) номзод қилиб кўрсатилган Мирзиёев сайловчиларнинг 88,61 фоиз овози билан президент этиб сайланди.2016 йил 14 декабрда расман ўз вазифасини бажаришга киришди.2021 йил 24 октябрь куни бўлиб ўтган навбатдаги президент сайловида Шавкат Мирзиёев сайловчиларнинг 80,12 фоиз овози иккинчи муддатга қайта сайланди.2021 йил 6 ноябрь куни расман Ўзбекистон президенти вазифасини бажаришга киришди.Шавкат Мирзиёев оилали, икки қиз, бир ўғли, олти нафар набираси бор. Рафиқаси Зироатхон Мирзиёева – мутахассислиги бўйича муҳандис-иқтисодчи.Мирзиёев самарали меҳнати ва халқ фаровонлигини юксалтириш ишига улкан ҳисса қўшгани учун “Меҳнат шуҳрати” ва “Фидокорона хизматлари учун” орденлари билан тақдирланган.Шунингдек, у Қирғизистоннинг “Данакер” (2017 йил), Қозоғистоннинг биринчи даражали “Дўстлик” (2018 йил), Тожикистоннинг биринчи даражали “Зарринтож” орденлари (2021 йил) билан мукофотланган.Бундан ташқари, “Туркий дунё тикланишига қўшган улкан ҳиссаси учун” халқаро мукофотига сазовор бўлган (2020 йил).Осиё журналистлар уюшмаси (AJA) Шавкат Мирзиёевни 2018 йилда “Сиёсат” йўналишида “Осиёда йил одами” деб эълон қилди.Мирзиёевга 2019 йилда Жанубий Кореянинг Нагоя университети фахрий доктори унвони берилди.\nшавкат мирзиёев, таржимаи ҳоли\nШавкат Мирзиёев Миромонович 1957 йил 24 июлда Жиззах вилоятининг Зомин туманида шифокор оиласида туғилган. Миллати – ўзбек. Олий маълумотли, 1981 йили Тошкент ирригация ва қишлоқ хўжалигини механизациялаш муҳандислари институтини тугатган. Муҳандис-механик мутахассислигига эга. Техника фанлари номзоди, доцент.\n1990 йили Республика Олий Совети депутатлигига сайланиб, Мандат комиссиясининг раиси сифатида ҳам фаолият кўрсатди.\n1996-2001 йилларда Жиззах вилояти ҳокими, 2001-2003 йиллар мобайнида Самарқанд вилояти ҳокими лавозимларида ишлади.\n1995-2003 йилларда Олий Мажлис депутати сифатида ҳам фаолият олиб борди.\n2003 йилда Ўзбекистон бош вазири этиб тасдиқланди ва ушбу лавозимга яна уч марта – 2005, 2010, 2015 йилларда қайта тасдиқланди.\n2016 йил 8 сентябрь куни Ўзбекистон президентининг вазифа ва ваколатларини бажариш вақтинча унинг зиммасига юкланди.\n2016 йил 4 декабрь куни бўлиб ўтган президент сайлови якунлари бўйича Тадбиркорлар ва ишбилармонлар ҳаракати — Ўзбекистон Либерал-демократик партиясидан (ЎзЛиДеП) номзод қилиб кўрсатилган Мирзиёев сайловчиларнинг 88,61 фоиз овози билан президент этиб сайланди.\n2021 йил 24 октябрь куни бўлиб ўтган навбатдаги президент сайловида Шавкат Мирзиёев сайловчиларнинг 80,12 фоиз овози иккинчи муддатга қайта сайланди.\n2021 йил 6 ноябрь куни расман Ўзбекистон президенти вазифасини бажаришга киришди.\nШавкат Мирзиёев оилали, икки қиз, бир ўғли, олти нафар набираси бор. Рафиқаси Зироатхон Мирзиёева – мутахассислиги бўйича муҳандис-иқтисодчи.\nМирзиёев самарали меҳнати ва халқ фаровонлигини юксалтириш ишига улкан ҳисса қўшгани учун “Меҳнат шуҳрати” ва “Фидокорона хизматлари учун” орденлари билан тақдирланган.\nШунингдек, у Қирғизистоннинг “Данакер” (2017 йил), Қозоғистоннинг биринчи даражали “Дўстлик” (2018 йил), Тожикистоннинг биринчи даражали “Зарринтож” орденлари (2021 йил) билан мукофотланган.\nБундан ташқари, “Туркий дунё тикланишига қўшган улкан ҳиссаси учун” халқаро мукофотига сазовор бўлган (2020 йил).\nОсиё журналистлар уюшмаси (AJA) Шавкат Мирзиёевни 2018 йилда “Сиёсат” йўналишида “Осиёда йил одами” деб эълон қилди.\nМирзиёевга 2019 йилда Жанубий Кореянинг Нагоя университети фахрий доктори унвони берилди.


Менежер ва менежмент сўзларини бир-бирига айнан мос келади деб айтиш мумкинми? Бир жиҳатдан улар ўхшаш. Аммо фарқли томонлари ҳам бор. Менежмент – бошқарув обеъкти ва субъекти, менежер деганда эса раҳбар одам тушунилади. Менежер деганда фақат раҳбар, бошқариш билан шуғулланадиган оддий муҳандис, иқтисодчи ёки врачни эмас, балки махсус тайёргарликдан ўтган касб вакили, профессионал бошқарувчи назарда тутилади.\nГазетамизнинг 6 февралдаги сонида айнан ушбу босқичларга алоҳида тўхталиб ўтганмиз. Бугун эса эътиборингизга М. Мескон томонидан таклиф этилган ходимларни бошқариш жараёнининг чизма шаклини ҳавола қиламиз. У қуйидагича тартибланади:\n1. Ходимларга бўлган эҳтиёжни режалаштириш. Раҳбарият ўз ташкилотининг мақсадларини аниқлашда зарур пул ва моддий ресурслар билан бир қаторда, ходимларга бўлган эҳтиёжни ҳам аниқлаши лозим. Буни режалаштириш кўпинча керакли даражада олиб борилмайди ёки етарли эътибор қаратилмайди. Аслида ходимларга эҳтиёжларни режалаштиришнинг моҳияти шундаки, у одамларга уларнинг қобилияти, мойиллиги ва ташкилотнинг талабларига мувофиқ зарур вақтда ҳамда керакли миқдорда ишчи жойларини тақдим этиш вазифасига эга.\n2. Ходимларни йиғиш. Режадаги иш жойларини ишлаётган ходимлар билан солиштириш асосида бўш вакантлар аниқланади. Агар бундай жойлар мавжуд бўлса, ишга қабул қилиш жараёни бошланади. У қуйидагилардан иборат:\n- бўш иш жойига келадиган номзодга талабларни аниқлаш;\n- номзодларни танлаш.\n3. Танлов. Умумий кўринишда бу босқич қуйидаги чизмадагича акс эттирилиши мумкин:\nдастлабки танлов номзодлари рўйхати уларнинг бўш лавозимларга мувофиқлиги нуқтаи назаридан таҳлил қилинади;\nтанловнинг асосий мазмуни – бўш лавозимни эгаллаш учун зарур хислатларнинг энг кам тўпламига эга бўлмаган номзодларни "ғалвирдан ўтказиш"дир.\nСуҳбат чоғида ташкилот – дастлабки танлов натижасига кўра, якка тартибда ишлаши мумкин бўлган номзодларнинг чегараланган сонини аниқлайди. Кейинги босқич – танлаб олинган номзодлар билан якка тартибда суҳбат ўтказишдан мақсад, номзод хаёлдаги ходим тимсолига мослиги даражаси, унинг лавозимга мос кўрсатма шартларини бажариш қобилияти, касбий ўсиш ва ривожланиш имкониятлари, ташкилотга мослашиши ва иш шароитларини баҳолашини ўрганишдир.\nЁллаш ҳақидаги қарор. Дастлабки тадбирлар натижаси таҳлили асосида раҳбар фикрига кўра ушбу лавозим учун кўпроқ мос келадиган номзодни танлаш керак.\n4. Иш ҳақи ва имтиёзларни аниқлаш. Иш ҳақини аниқлаш меъёрлари, тариф тизими, иш ҳақи шакллари ёрдамида амалга оширилади.\nТариф тизими деганда меҳнат шароитлари ва мураккаблиги, иш ҳақи ҳамда тармоқнинг шаклларига кўра меҳнатга ҳақ тўлашни табақалаштиришни аниқловчи меъёрлар йиғиндиси тушунилади.\nИш ҳақи шакллари ва тизимлари – бу меҳнат натижалари ва ишлаб чиқаришнинг ташкилий шароитларига қараб, уни ҳисоблаш тартибидир. Иш ҳақининг икки шакли мавжуд.\n* Ишбай шакли. Бунда иш ҳақи ҳар бир маҳсулот бирлиги ёки бажарилган иш ҳажмига ҳисобланади. Иш ҳақи ишлаб чиқарилган маҳсулот бирлигини унинг баҳосига кўпайтирилган миқдорига тенг.\n* Вақтбай шакли. Бунга иш ҳақи тариф жадвали бўйича ҳақиқий ишланган вақт учун маош кўринишида ҳисобланади.\nИмтиёзлар жумласига иш ҳақига нисбатан барча қўшимча хизмат ёки тўловлар: ҳаёт ёки мулкни суғурталаш, моддий ёрдам, қўшимча меҳнат таътили, бепул овқатланиш, санаторийда дам олиш ҳамда шу кабиларга тааллуқли.\n5. Мувофиқлаштириш. Ходимларни жалб этишда ташкилотларда ходимлар билан ишлашнинг муҳим муаммоларидан бири мувофиқлаштиришни бошқаришдир. Мувофиқлаштириш – бу ходим ва ташкилотнинг ўзаро уйғунлашуви.\n6. Ўқитиш. Танлаганлар ишга қабул қилинганда, ўқитиш ҳам уларнинг билим ва кўникмалари ривожланишини таъминловчи асосий омил бўлиб қолади.\nТиббиёт соҳасининг хусусияти билимлар жуда тез эскириши ва уларни доимий янгилаш зарурияти пайдо бўлиши ҳисобланади. Масалан, баъзи касалликлар ва ҳолатларга ташхис қўйиш ҳамда даволашга ёндашувлар ҳар 5 йилда тахминан 50-70 фоизга ўзгаради. Бу, ўз навбатида, тиббий муассасалар, хусусан ҳолатни энг кўп қамраб оладиган бирламчи бўғин муассасаларида ходимлар билим ва кўникмаларини доимий янгиламасдан туриб, тиббий хизмат кўрсатишнинг унумдорлиги, самарадорлиги ва сифатига эришиб бўлмаслигини билдиради. Шунинг учун ўқитишнинг бирламчи бўғин муассасалари учун аҳамияти жуда сезиларли ва долзарбдир.\n7. Фаолият натижаларини баҳолаш. Ходимларни бошқариш чизмаси занжиридаги кейинги босқич, ходимлар томонидан ишнинг бажарилиш самарадорлиги даражасини аниқлашга қаратилган ходим фаолияти натижаларини баҳолаш ҳисобланади. Ҳар қандай ташкилотда ҳамма ходимлар ҳам ўз мажбуриятларини бир хилда бажармайдилар. Фаолият натижаларини баҳолаш асосан уч мақсадга хизмат қилади: маъмурий; ахборот бериш, қизиқтириш.\n8. Лавозимни ошириш, тушириш, бошқа ишга ўтказиш, ишдан бўшатиш. Йирик ташкилотларда баҳолаш натижалари бўйича ходимнинг келгусидаги самарали иши учун хизмат бўйича кўтариш ёки илгари силжитиш катта қизиқтирувчи аҳамиятга эга ҳисобланади, чунки, бу айниқса, ўзини кўрсатган ходимларга бўш ўринларни эгаллашларига имкон беради.\nБошқа ишга ўтказиш хизмат бўйича кўтариш натижаси сифатида қуйидаги ҳолларда қўлланилади:\n* ходим тажрибасини кенгайтириш мақсадида;\n* раҳбарият ходим бошқа лавозимда самаралироқ ишлайди, деб билган ҳолда.\nБаъзи ҳолларда ходим қониқарсиз ишлаганда ҳам, раҳбарият унинг стажи, хизматлари ҳамда шу кабиларни ҳисобга олиб, у билан шартномани тўхтатиш ёки бўшатишни одобсизлик деб ҳисоблайди. Унда ходимни пастроқ лавозимга ўтказиш мумкин ва бу хизмат бўйича пасайиш ҳисобланади.\nИшдан бўшатиш натижаларни баҳолаш ишни яхшилаш учун етарли имкониятларни бермаганлиги ёки ходим ташкилотнинг талаблари доирасида ишлашни хоҳламаган ёки ишлай олмаган вазиятлардагина амалга оширилади.\nРаҳбарнинг бошқарув усуллари\nАвтократик, яъни якка ҳокимлик.\n"Соғлиқни сақлаш менежменти" ўқув қўлланмаси асосида Намоз ТОЛИПОВ тайёрлади.\n№ 19, 12.05.2017 « орқага


ЖИЗЗАХ – “Онкология маркази бошқа вилоятдан келганлардан кунига қўшимча 200 минг сўм сўрамоқда”\nЖИЗЗАХ. “Жиззах вилоятидан ёзмоқдаман. Онам онкологик касалга чалингани сабаб зудлик билан муолажа ўтказилиши лозим экан. Аммо Жиззах вилоятидаги тиббий муолажадан қониқмадик ва қўшни Самарқанд вилоятидаги онкология марказига мурожаат қилишга мажбур бўлдик. Самарқанд онкология марказида эса бошқа вилоятдан келиб даволанмоқчи бўлганлар қўшимча кунлик 200 минг сўм тўлов қилиши лозим экан. Агарда бемор 20 кун даволанса, қанча қўшимча харажат бўлишини ҳисоблаб олаверинг! Дори-дармон ва қўшни вилоятга қатнаш харажатларини айтмай қўяқолайлик. Биз мурожаат қилган жойда бошқа вилоятлардан келган ўнлаб инсонларни учратдик. Тиббиёт вилоятларда ҳам ривожлантирилмас экан, биз каби бошига ташвиш тушган ватандошлар машаққат устига машаққат чекиб юраверади!”